text:
बिहारकेँ मधुबनी जिलाक कोइलख गामसँ नाता रखनिहार स्वर्गीय नागेंद्र झा जीक गामसँ मायानगरी मुम्बई धरिक सफरके खिस्सा हुनक मित्र जितेंद्र नाथ जीतू कहलनि जे 90 केँ दशकमे दूरदर्शन चैनल पर शांति सीरियलक प्रसारण भए रहल छल। एपिसोडक अन्तमे स्वर्गीय नरेंद्र जीक नामक पाछाँ झा लिखल जाएत छल जाहिसँ बिहारक लोक खुशी सँ झूमि जाएत छलाह। विज्ञापनसँ अपन करियरक शुरुआत केनिहार स्वर्गीय झा अपन अभिनय प्रतिभाक दम पर नै खाली आगाँ बढ़लनि बल्कि एकटा नीक आ ऊँच मुकाम सेहो हासिल कएलनि। सिनेजगत आ टीवी सीरियलक क्षेत्रमे नरेंद्र जीक नाम एकटा जानल-पहिचानल नामक रूपमे स्थापित भए गेल छलनि। सेंसरबोर्ड केर पूर्व सीईओ पंकजा ठाकुरजी संग 2015 में विवाह कए अपन दाम्पत्य जिनगीक शुरुआत कएने छलाह। बॉलीवुडमे बहुतरास सिनेमामे काज सेहो कएलनि जाहिमे हैदर, शोरगुल, घायल वन्स अगेन, मोहनजोदड़ो, हमारी अधूरी कहानी, रईस सन सिनेमामे अपन अदाकारी लेल खूब चर्चित भेलाह। दर्जनों हिंदी सिनेमा संग टीवी धारावाहिक, विज्ञापन समेत तेलगु, तमिल सिनेमा सभमे सेहो काज कएलनि। 70 टा धारावाहिक संगहि ऋतिक रोशन संग काबिलमे सेहो नजैर आयल छलाह। राज्यसभा टीवी पर प्रसारित धारावाहिक 'संविधान' में अपन उम्दा किरदार सँ दर्शक लोकनिक मोन मोहि लेनिहार नरेंद्र जीक निधन मिथिले नहि अपितु सिनेजगत लेल एकटा अपूर्णीय क्षति मानल जा रहल अछि।
अनुशासन केर अपन सबसँ पैघ हथियार मानैत छलाह नरेन्द्रजी। सिविल सर्विसेसकेँ तैयारी छोरि अभिनय क्षेत्रमे जखन सफलता हासिल करैक अवसर भेटै लगलनि तखनहि स्वर्गीय झाकेँ भगवान बजा लेलनि।


c: text/html

text:
चेतना समिति, पटनाक विद्यापति स्मृतिपर्व समारोह-2015क अवसर पर एहि नाटक ‘ऑब्जेक्शन मी लॉर्ड’क प्रथम मंचन भेल छल। हमरे लिखल एहि नाटकक निर्देशन सेहो हमरे करय पड़ल छल। से परिस्थितिवश करय पड़ल। एकर पृष्ठभूमि मे मारिते रास सामान्य-असामान्य कारणसभ सेहो छल। सर्वप्रथम तँ एहि नाटकक कथ्य ल’ क’ हमरा भय छल जे समिति आ ओकर नाट्य-परम्परा केँ ई जँचतैक कि नहि। कारण एकर मूल कथ्य छल फाँसीक विरोध अर्थात् फाँसीक सजाक विरोध। बीच-बीच मे एत्संदर्भित राजनीतिक स्थिति पर व्यंग्य सेहो छल। 2015 लगा क’ चारिम बेर हम समिति द्वारा नाटकक संयोजक बनाओल गेल रही जाहि क्रम मे मदति करू माता (विभारानी, 2011), अधिष्ठाता (रोहिणी रमण झा, 2013), मृत्युंजया (रोहिणी रमण झा, 2014) प्रभृति नाटकक निर्देशन क’ चुकल रही।
‘ऑब्जेक्शन भी लार्ड’क कथ्य मरखाह अछि से हम आइयो गछै छी। हमर पक्ष वस्तुतः ई अछि जे मानवक जीवन लेबाक अधिकार ककरहु नहि होयबाक चाही। ने कोनो व्यक्ति आ ने कोनो संस्था कोनो व्यक्तिक जीवन-हरण करय। कानून मे सेहो मृत्युदंडक प्रावधान केँ समाप्त क’ देल जाय। से केहनो अपराधी किएक ने हो। वस्तुतः केओ व्यक्ति जन्मना अपराधी नहि होइत अछि। ई व्यवस्था ककरो संत आ ककरो अपराधी बनबैत छैक। कानून-व्यवस्था आ कि कोनो सरकारक ई प्रथम दायित्व बनैत छैक जे व्यवस्था केँ एना दुरूस्त करय जे मानव आ ओकर मानवता सुरक्षित रहैक, संरक्षित रहैक आ सम्बलित सेहो रहैक। एकरहि संग इहो सत्य अछि जे एहि श्रृंखला मे मानवक अपन दायित्व सेहो कम महत्वपूर्ण नहि छैक। मुदा असल बात ई अछि जे मृत्यु आ कि हत्या कोनहु समस्याक निजगुत समाधान नहि भ’ सकैत अछि। हमर एहि पक्ष सँ असहमतिक अजस्त्र विन्दु बनैत होयत से भ’ सकैत अछि। मुदा तकरहु निदान तँ सार्थक विमर्शेटा सँ सम्भव अछि। एहने सन स्थितिक कारणेँ हम एहि मरखाह कथ्य पर एकटा विमर्श केन्द्रित नाटक लिखय चाहैत छलहुँ। पछिला कतेको वर्ष सँ सरकारी, गैर सरकारी फाँसी-हत्यादि सँ सदति मोन हौँडै़त रहल अछि। ई दण्ड-विधान आ कि क्रिया-कलाप हमरा कहियो उचित नहि बूझि पड़ल। एतय एकटा एहेन वैकल्पिक सजाक प्रावधान होयबाक चाही जाहि सँ जीवन आ मानवताक प्रति होइत नृशंस अतिक्रमण सँ उबार भ’ सकय। धनंजय चटर्जीक फाँसीक बाद तँ मोन एकदम दृढ़ कयल जे एतद्विषयक एकटा नाटक जल्दीए लिखब। ई नाटक तकरे वैचारिक परिणाम अछि।
पाथेय (स्व- गुणनाथ झा, 1968) आ भफाइत चाहक जिनगी (सुधांशु ‘शेखर’ चौधरी, 1972) प्रभृति नाटकक आगमन मैथिली नाट्य-जगत मे शैली रूप मे एकटा नव आमदनी जकाँ छल। यद्यपि एन-मेन एहि शैली मे नाटक लिखब हमरा लेल कठिन छल। मुदा हमरा एकर एकटा अन्य पक्ष आकर्षित करैत छल। एहि शैलीक नाटक मे जागतिक समयान्तराल छोट सँ छोट राखल गेल छल। मानव जीवनक डेढ़-दू घंटाक समय आ रंगमंचक सेहो डेढ़े-दू घंटाक समय। बेस मोहक आ सार्थक तकनीक लागय हमरा। एतबे समय मे मंच पर सार्थक विचार आ सार्थक रूपक ठाढ़ भ’ जाइत छल। लेखनक ई रूप बेस पसिन्न छल हमरा। अहुना जँ देखी तँ घटना- दर-घटनाबला शैली पुरान भ’ गेल अछि। आजुक नाटक आ रंगमंच तँ घटनावलीक नहि अपितु एकटा विमर्शक मांग करैत अछि। हमर कहब ई अछि जे एहिए विमर्श मे नाटकक दुनू प्राणतत्व- द्वन्द्व आ संघर्ष बेस स्पष्ट होइत छैक। एहि नाटक मे हमरा दू विचारधाराक द्वन्द्व सेहो देखेबाक छल आ तकर अपेक्षित परिणाम लेल एकटा सार्थक संघर्ष सेहो ठाढ़़ करबाक छल। वस्तुतः ओकील, युवती आ युवकक द्वन्द्व अपना-अपना तरहक अछि। तीनूक चरित्र अपेक्षाकृत क्लिष्ट अछि। ओकील एक दिस न्यायकर्मी अछि तँ दोसर दिस एकटा पिता सेहो। युवती एक दिस धनंजयक जीवन-रक्षा चाहैत अछि तँ दोसर दिस एहि व्यवस्थाक विद्रूप स्थिति मे सुधार सेहो चाहैत अछि। युवक युवती सँ प्रेम करैत अछि मुदा युवती एकर प्रेम सँ बेसी ऊँच दर्जा देने अछि धनंजयक जीवन-रक्षा केँ। तेँ एहि तीनू मे अपना-अपनी क’ द्वन्द्व चलि रहल अछि। अपन नाट्य-सीमाक भीतर तीनू अपन-अपन उद्देश्य लेल संघर्षरत सेहो अछि। ओकील अंततः धनंजयक फाँसीएक समर्थक भ’ जाइत अछि। युवती अंततः धनंजयक जीवन चाहैत अछि आ युवक अंततः जीवनक सार-तत्व प्रेमक समर्थक अछि। प्रेमक समर्थक युवती सेहो अछि मुदा से मानव आ मानवता भरल प्रेमक। ओ मानैत अछि जे अपेक्षित प्रेमक अभावे मे केओ अपराधी बनैत अछि। ओ ईहो मानैत अछि जे मानव जीवन सँ दिनानुदिन प्रेम-माधुर्य आदि समाप्त भ’ रहल अछि तेँ अपराध मे एतेक वृद्धि भेल अछि। एवंक्रमे कएक स्तर पर भावात्मक संघर्ष सेहो चलैत अछि, न्यायक संग जीवनक, न्यायक संग प्रेमक, न्यायक संग नीतिक, न्यायक संग समाजक आदि। तेँ ई तीनू चरित्र एकहरा नहि अछि। तहिना तीनू नेताजी प्रतीक अछि तीनटा राजनीतिक दलक जे कि समस्त नियम-कानून आ नैतिक-अनैतिक मर्यादाक शील-भंग करैत जेल आयल अछि आ धनंजय केँ अपन-अपन पार्टीक उम्मीदवार बनबय चाहैत अछि। राजनीतिक अपराधीकरण आ कि अपराधक राजनीतिकरण पर सेहो व्यंग्याघात करबाक छल। रिपोर्टरक बहन्ने हमरा आजुक दम्भी पत्रकारिता पर सेहो प्रहार करबाक छल जे कि एहि सभ प्रकारक घटना केँ अपना हित मे, अपन व्यावसायिक हित मे उपयोग करैत रहल अछि। मुदा धनंजयक चरित्र-चित्रणक विषय मे हमर दृष्टिकोण किछु फराक किसिमक छल। धनंजय एकटा अतृप्त आत्मा अछि। ई अपन प्रेम-यात्र मे सदैव असंतुष्ट रहल। वाल्यकाल मे मातृप्रेम सँ वंचित आ युवावस्था मे पत्नी-प्रेमिकादिक प्रेम सँ वंचित। तेँ एकरा हम अतृप्त-असंतृप्त आत्मा कहैत छी। हमर मानब अछि जे प्रेमक प्राप्ति सँ आ कि तृप्ति सँ (वासनाक तृप्ति हमर अभिप्राय नहि) समाजक मारिते रास ट्टणात्मकता स्वतः समाप्त भ’ जाइत छैक। जँ प्रेम मे तृप्ति-भाव आ कि संतृप्ति-भाव हो तँ ओकर आन दोसर दिशा मे विचलन-भटकाव आदि नहि होइत छैक। निजगुत प्रेमक संतृप्ति सदति एकनिष्ठ स्थितिक आग्रही होइत अछि। प्रेमप्लावित जीवन ककरो अनिष्ट नहि क’ सकैत अछि। तेँ युवती चाहैत अछि जे धनंजय केँ आबहु कोनो तरहेँ प्रेम मे सराबोर कयल जाय। ओकर उचित सजा अथवा उचित उपचार यएह होयत। यएह स्थिति ओकरा पुनः जीवन दिस लौटा सकैत अछि। ताहि रोचे एहि नाटक केँ एकटा प्रेमकथा सन ट्रीटमेंट सेहो देबय चाहलहुँ।
विमर्श प्रधान नाटक स्वभावतः गम्भीर होइत अछि। एकर भीतर मे एकटा बौद्धिक-वैचारिक बहस सदैव चलैत रहैत अछि जाहि सँ नाटकक द्वन्द्व क्रमेण दृढ़तर होइत जाइत अछि। स्वाभाविक अछि जे एहि मे हँसी-मजाक नहि चलत। मुदा एतय एकरसताक संकट सेहो रहैत छैक। यद्यपि एहि एकरसता-भावक चिन्ता करब हमरा महत्वपूर्ण नहि लगैत अछि। ‘सीरियस थियेटर’ मे एकर कोनहु जगह नहि होइत छैक। हम एही ‘सीरियस थियेटर’क आग्रही छी। मुदा मैथिली मे तँ ‘सीरियस थियेटर’क अवधारणा एखनहुँ कमजोरे अछि। तेँ नहियो चाहैत एकर गुंजाइश लगबय पड़ैत छैक। एही एकरसाह गम्भीर विमर्श केँ तोड़बाक लेल चारिम दृश्य मे नेताजी लोकनि केँ आनल। एहि सँ एकटा राजनीतिक व्यंग्य सेहो भ’ गेल आ दर्शकक ‘मूड’ सेहो कनेक बदलल। एकटा आओर लाभ भेल। एहि सँ दर्शकक विभोर-भाव सेहो खंडित भेलैक। ओहुना आजुक रंगमंचीय परिप्रेक्ष्य मे ई विभोर-भाव एकटा बाधके तत्व सन अछि।
नाटक मे अनावश्यक पात्र नहि रहबाक चाही। एकहि चारित्रिक गठनक दू पात्र तँ कदापि नहि रहबाक चाही। कारण एहि सँ एकर द्वन्द प्रभावित होइत छैक। भाव-साम्य मे द्वन्द सम्भव नहि होइत छैक। चेष्टा हमहूँ कयल जे पात्रक चारित्रिक आवृत्ति नहि हो। पात्रक संख्या कम राखब सेहो हमर योजने मे शामिल छल। यद्यपि पात्रक संख्या नाटकक कथ्य पर सेहो निर्भर करैत छैक। कथ्य मे द्वन्द्वात्मक गति आवश्यक। कथ्य अपन निष्कर्ष प्राप्त करय मे जाहि-जाहि क्षेत्र-स्थलादि केँ स्पर्श करैत अछि आ ओहि स्पर्श सँ ओ अपेक्षित ऊर्जा अथवा गति प्राप्त करैत अछि ओहि ठाम सँ पात्रक खगता बनय लगैत छैक। एहि नाटकक मूल कथ्य केँ हम विश्वविद्यालयी स्तरक आन्दोलन रूप मे रखलहुँ। तेँ ओतय किछु छात्र चाही छल। पुनः कथ्य अपन भूतकाल मे जाइत अछि जतय ओकील, धनंजय, रिपोर्टर, नेताजी लोकनिक माध्यम पाबि ओ पुनः अपन ठाम पर अबैत अछि आ अंततः ओ एकटा सार्थक प्रदर्शन- ‘महामहिम राष्ट्रपतिक सोझाँ मूक प्रदर्शन’क रूप मे समाप्त होइत अछि। ‘फ्रलैश बैक’क उपयोग समयक प्रबन्धन लेल कयल।
विद्यापति भवन (पटना)क जीणोद्धार हेतु ओहि मे हाथ लागि गेल छल। एहि कारणेँ नाटक तैयार करय मे बेस अशौकर्य होइत छल। सौंसे समानसभ राखल। कतहु तेना भ’ क’ जगह आबंच नहि जे अबाध गति सँ रिहर्सल कयल जाय। तथापि नाटक तैयार करैत छलहुँ। एहने विषम परिस्थिति मे अधिष्ठाता, मृत्युंजया प्रभृति नाटक तैयार भेल छल। मुदा जखन 2015 मे भवन तैयार भ’ गेल तखन हठात् पटनाक मैथिली नाट्य-संस्थासभक याचनावृत्ति बढ़ल। एकाएकी सभ संस्था ई चाहलक जे चेतना समिति अपन विद्यापति भवन मे रिहर्सल करबाक लेल आ कि मंचन करबाक लेल निःशुल्क अथवा अत्यल्प शुल्क मे भवन उपलब्ध कराबय। यद्यपि याचना अनर्गल नहि छल। मुदा नहि जानि किएक, पटनियाँ नाट्य-संस्थासभक ई याचना-वृत्ति हमरा कहियो पसिन्न नहि पड़ल। दिल्ली, कोलकाता आ कि जनकपुर मे कोन विद्यापति भवन छैक? ओतय कोना नाटक होइत छैक? दोसर बात जे ई पटनियाँ नाट्य-संस्थासभ अपन बजट नहि बढ़बय चाहैत छल। पटनाक नगरीय परिवेश मे एतेक कम बजट मे केहेन नाटक होयत? एहि कम बजटक चलते मारिते रास आवश्यक आ उचित बातसभ केँ छोड़य पडै़त छलैक। फलतः एकर सेट, लाइट, मेकप, वेश-भूषा सभ किछु प्रभावित होइत छल। रंगमंचीय प्रदर्शन सेहो महग भेल अछि से गछय लेल ई मैथिली नाट्य-संस्थासभ तैयार नहि छल। ई संस्थासभ एहियो बात केँ स्वीकार करबा लेल तैयार नहि छल जे विद्यापति भवन आब नाटक लेल उपयुक्त नहि अछि। पटनेक कालिदास रंगालय नाटक लेल सभ तरहेँ उपयुक्त अछि। खर्चो कम आ सुविधो पर्याप्त। मुदा अरिपन, भंगिमा नै जानि किएक अपन स्थिति आ योजना मे सुधार नहि आनि रहल छल। प्रस्तुतिक आर्थिक परिप्रेक्ष्य मे हक्कन कानब एकटा चलाक वृत्ति सेहो बनि गेल छल। एहि सँ कएकटा रंगमंचीय कमजोरी केँ सार्वजनिक सहानुभूतिक संग झाँपल जा सकैत छल। ई हमरा नहि अरघैत छल। चेतना समिति सेहो एहि संस्थासभक याचना पर अपन स्थिति अनठायले सन रखने रहल।
एहने स्थिति मे वर्ष 2015क विद्यापति स्मृतिपर्व समारोहक नाटक लेल पुनः हमरा संयोजक बनाओल गेल। ओमहर बिहार लोकसेवा आयोग सेहो एसिस्टेन्ट प्रोफेसर लेल भेकेन्सी निकालने छल। हमहूँ भरि देने छलहुँ से मुदा अन्यमनस्के भाव सँ। कारण विश्वविद्यालय-परिसरक लोकसभ सँ हमरा घुट्ठा-सोहार नहि छल। मात्र जान-पहिचानटा। सेहो साहित्यिक-सांस्कृतिक स्तर सँ। ओहो जान-पहिचान बेसी अर्थ मे अराडि़एबला सिद्ध होइत छल। तेँ ओतहुक बेसी गोटे हमरा सँ नाखुशे जकाँ रहैत छलाह। शेष कसरि निकालि दैत छल ‘घर-बाहर’ (चेतना समितिक त्रैमासिक पत्रिका) संग हमर सम्पादकीय सम्पर्क। तेँ ओ लोकनि हमरा संच-मंच छोडि़ देताह से विश्वास करब अत्यंत कठिन छल। मुदा अपन पढ़ाई पर आ अकेडमिक नम्बर पर पूरा विश्वास छल। 6 अक्टूबर 2015 क’ इन्टरभ्यू भेल। इन्टरभ्यू नीक भेल। मुदा ताहि अनुपात मे इन्टरभ्यू मे तेहेन नम्बर नहि भेटलाक बादो हम ओहि मे चयनित भ’ गेलहुँ। 4 दिसम्बर 2015 क’ परिणाम घोषित भेल। नीक त’ लगबे कयल। से खूबे नीक लागल। मुदा बी एन एम यू मधेपुरा पठाओल गेलहुँ। पटना छूटत, एतहुक गतिविधि छूटत से सोचि क’ दुख सेहो भेल।
इन्टरभ्यू देलाक बाद मोन पड़ल छल चेतना समितिक विद्यापति स्मृतिपर्व आ एहि पर्वक नाटक। नाटक हमरे करबाक अछि सेहो मोन पड़ल आ संगहि स्थानीय नाट्य-संस्थासभक याचना-भाव सेहो मोन पड़ल। एतहुक सभ नाट्य-संस्थाक संग हमर व्यक्तिगत आ रचनागत सम्बन्ध सदिखन रहल। से नीके सन रहल। मुदा ओ संस्थासभ हमरा अपन लोक बूझैत अछि से हमरा कहियो नहि लागल। ओ हमरा चेतना समितिक लोक बूझैत छल। ताहि मे हमरा कोनो हर्ज नहि छल मुदा समिति केँ ओ लोकनि वक्रदृष्टि सँ देखैत छलाह तेँ हमरा सँ तरे-तर दूरस्थ-भाव सेहो रखैत छलाह। मारिते रास ‘फ्रंट’ पर हम समितिक लेल उपलब्ध रहैत छलहुँ। ओकर पत्रिका, स्मारिका, नाटक, प्रकाशन, कवि-गोष्ठी, संचालन सभ ठाम सम्हारय लेल उपलब्ध। अपना मोन सेहो लागय एहि मे। ई सभटा श्रेय छलनि आदरणीय श्री बासुकीबाबू केँ। हुनक व्यक्तित्वक ई चमत्कार छल जे हम एतेक ठाम काज सम्हारि लैत छलहुँ। नहि जानि कोन विश्वास छलनि हमरा पर। हमरो बहुत रास नव बातसभ सीखय लेल भेटैत छल। से सम्पादन, भाषा, वक्तृता, संगठन, विभिन्न दायित्वक संतुलन, समयक उपयोग, विरुद्ध भावक व्यक्ति संग सामन्जस्य राखि मैथिलीक हित लेल काज करब आदि हिनक गुण हमरा सदति अनुकरणीय लगैत छल। कहि सकैत छी जे ओ एक तरहेँ हमरा धो-माँजि रहल छलाह। नै जानि की योजना छलनि हुनकर। ओ कहियो खुलि क’ से नहि कहलाह। हमहूँ एकलखैत लागल रहैत छलहुँ।
नाट्य-संस्थासभक असहयोगी क्रिया-कलापक परिचय भेटि रहल छल हमरा। कारण एहि बेर एकहुटा नाटक नहि आयल समिति लग। मुदा हमरा तँ नाटक करबाक छल। कोनहु स्थिति मे हम चेतना समिति केँ खगल नहि देखय चाहैत रही। अंततः हम स्वयं नाटक लिखब प्रारम्भ कयल। पहिलुको कएकटा नाटकक अधिकांश भाग तँ लिखहि पड़ैत छल। इंटरभ्यूक बाद लागि गेलहुँ ओहि मे। 25 अक्टूबर 2015 धरि नाटक लिखि लेलहुँ। से दू-दू बेर काटि-कूटि क’ तेसर बेर मोटामोटी फेयर क’ लेलहुँ। समिति मे जमा सेहो क’ देलहुँ। समितिक तत्कालीन सचिव डॉ- बासुकीबाबू एकर बोल्ड विषयक हेतु एकरा स्वीकृति सेहो देलनि। लगले हम दू-चारिटा अभिनेता लोकनिक संग एकर पाठ प्रारम्भ क’ देल। कहि सकैत छी जे विधिवत् एकर रिहर्सल प्रारम्भ क’ देलहुँ। मुदा अरिपन, भंगिमा प्रभृति नाट्य- संस्थासभ अपन संस्थागत अभिनेता-अभिनेत्री लोकनिक लेल एकटा फरमान जारी कयलक जे ओ लोकनि समितिक नाटकक बहिष्कार करथु। एहि फरमानक असरि सेहो भेलैक। से खूबे भेलैक। मोदाबाबू (मोद नारायण झा, रंगकर्मी, भंगिमा), क्षमाकांतजी (रंगकर्मी, अरिपन) आ अमित मिश्र (रंगकर्मी, भंगिमा) सन एकाध गोटे केँ छोडि़ शेष सभटा संस्थागत रंगकर्मी लोकनि विचित्र निष्ठाक संग एहि फरमानक पालन कयल। हमरा पात्र भेटय मे बेस दिक्कत होबय लागल। जकरा हम कहियो अपना नाटक मे ‘ब्रेक’ देने रही आ कि अन्य तरहेँ मदति सेहो कयने रही सेहो सभ हमरा संग देब उचित नहि बुझलनि। ओ लोकनि तँ बीच रिहर्सल सँ चलि गेलाह अथवा अपन-अपन आलाकमान द्वारा बजा लेल गेलाह। मुदा एहि क्रम मे हमर कएकटा आदरणीय रंगकर्मी अग्रज आ सहकर्मी मित्र लोकनि हमरा नजरि मे देखार-उघार भ’ गेलाह। हमरा पहिल बेर अनुभव भेल जे चेतना समिति केँ अपन एकटा ‘संगीत नाटक प्रभाग’ होयबाक चाही। एकरा एकटा अपन रंगमंडली तँ होयबाके चाही।
हमर रंगमंडलीक स्थिति बड़ नीक नहि रहि गेल छल। एकाएकी सब घसकल जा रहल छल। अपना भरि ओ लोकनि सब दाव-पेँच लगा लेलाह जे कहुना समितिक नाटक बाधित भ’ जाय। मुदा हमरहु कार्यक्षेत्र तँ पटने छल। निर्णय कयल जे आब हम सपरिवार नाटक करब। प्रशंसनीय विषय ई भेल जे पत्नी इन्दुलेखा सहित पुत्र गुंजन आ पुत्री कीर्ति मंजरी सहर्ष तैयार भ’ गेल। ताहि लागल साहित्यिक परिसरक मित्र रघुनाथ मुखिया, कमलेन्द्र झा ‘कमल’ आ पटना विश्वविद्यालयक मैथिली विभागक रमणकांत चौधरी, पुरुषोत्तम कुमार चौधरी, श्यामरूप चौधरी, नरेश कुमार लोकनि हमरा सर्वविध सहयोग लेल आबय लगलाह। अपन चिर सहयोगी अनिमेष कुमार सिंह अपन पत्नी गुंजा सिंहक संग एकर सफलता लेल तत्पर भ’ गेलाह। योग्यता-क्षमतानुकूल भूमिकाक वितरण कयल। धनंजयक लेल उचित लोक नहि भेटि रहल छल। तेँ आशंका छल जे कतहु हमरे ने करय पड़य। मुदा मंचन सँ एक सप्ताह पूर्व प्रकाश झा (मुम्बई), हमर पुरान आ प्रिय अभिनेता पटना अयलाह। हमर रिहर्सल देखलनि आ धनंजय लेल स्वयम् तैयार भ’ गेलाह। अनिमेष एकर नियंत्रण अपना हाथ मे लेलनि। रिहर्सल जोर पकड़लक आ समस्त कलाकार सहित समस्त प्रत्यक्ष-अप्रत्यक्ष सहयोगी लोकनिक बलेँ ई रिहर्सल क्रमेण मंचन दिस जाय लागल। आब अपनो मोन कहय लागल जे एहि रिहर्सल केँ किशोर भाइ (किशोर केशव, वरिष्ठ रंगकर्मी, रंगनिर्देशक) केँ देखाओल जा सकैत अछि। रिहर्सल प्रारम्भ करिते हम किशोर भाइक सहमति ल’ लेने रही। संगहि एहि नाट्यालेख केँ देखि हमरा बड़ उत्साहित कयने रहथि। एहि नाटकक प्रकाश-संचालन लेल सेहो हुनक स्वीकृति भेटि गेल छल। ओहो अपना भरि भरपूर सहयोग, सुझाव आ समय देलनि। तकरे परिणामस्वरूप एकर मंचन सम्भव भेल। मंचन ततेक बेजाय नहि भेल जतेक हमरा रंगकर्मी अग्रज-मित्र लोकनि द्वारा उपद्रव कयल गेल छल। ई बात फराक अछि जे बाद मे वएह उपद्रवी लोकनि चेतना समिति संग अपन सपठैती ठीक क’ लेलनि। अपन सभटा पुरना किरदानी केँ समस्त संकोचहीनताक संग बिसरि देलनि आ समिति मे सटि जाइत गेलाह। दोसर उपायो नहि छलनि।
पटना मे जतबा नाट्य-संस्थासभ अछि सभक अपन-अपन दर्शक अछि। ओहि संस्थासभक दर्शक लोकनिक स्तर सेहो फराक-फराक किसिमक अछि। चेतना समितिक नाटकक दर्शक अपेक्षाकृत कम गम्भीर आ कम बुझनुक अछि। तकर मुख्य कारण अछि एकर आयोजन मे चारित्रिक फेँट-फाँट। बाल-मेला आ आनन्द-मेलाक आनन्द लैत दर्शकवृन्द नाटकोक आनन्द लेबय चाहैत छथि। अभिप्राय जे नाटक ओहेन हो जे एहि दर्शकवृन्द केँ पर्याप्त आनन्द द’ सकय। तेँ एतय हँसी-मजाक आवश्यक आ चलता-फिरता विषय अपेक्षित। किछु नाटककार तँ एहि स्थल पर समझौतावादी छथि मुदा किछु गोटेक कहब ई छनि जे नाटक केँ सर्वांशतः अपन दर्शकक मुखापेक्षी नहि होयबाक चाही। नाटक केँ तँ हँसी-मजाक लेल होयबाके नहि चाही। आन भाषाक रंगमंच मे तँ हास्यो-व्यंगक नाटक मे तीक्ष्ण बेधक क्षमता देखल अछि जे मात्र मनोरंजन लेल नहि अपितु झकझोरय लेल लिखल जाइत रहल अछि। नाटको अपन सामाजिक दायित्वक संग सार्थक आ विकासात्मक उपस्थिति राखय से समकालीन नाटकक युगधर्म भ’ गेल अछि। आनंद-उमंग सदैव यथास्थितिवादिताक पक्षधर होइत छैक। तखन एहि यथास्थितिवादिता सँ समाजक सम्यक् विकास कोना होयत? आधुनिक नाटक एहि यथास्थितिवादिताक विरुद्ध ठाढ़ होइत अछि। ओ अन्हारक विरोध मे, अन्यायक विरोध मे, पाखंडक विरोध मे आ कुरीति-कुनीतिक विरोध मे अपन अस्तित्व सार्थक करैत अछि। नाटक जे अपन उत्पत्तिएकाल सँ एकटा प्रगतिशील विधा कहल जाइत रहल अछि से एही कारणेँ। समितिओ मे बीच-बीच मे सार्थक नाटकक प्रयास अवश्य होइत रहल अछि मुदा तकर निरन्तरताक अभाव मे एकर स्तर आ तकर क्रमिक विकास प्रभावित होइत रहल अछि। तेँ एकर दर्शकक मनोवैज्ञानिक स्तर सेहो तहिना भ’ क’ रहि गेल अछि। किछु दर्शक तँ सभ संस्थाक एकहि रंग अछि मुदा किछु जे आन भाव-प्रवृत्तिक दर्शक अछि सएह समितिक नाट्य-स्तरक निर्धारणक कारक-तत्व बनैत रहल अछि।
मुदा एकर दोसर पक्ष सेहो अछि। समितिक एकमात्र काज नाटक करब नहि अछि। ओ मारिते रास साहित्यिक-सांस्कृतिक काजक संग एकटा नाटक सेहो करैत रहल अछि। तेँ ई जिम्मेदारी तँ समितिक संग-संग ओहि नाट्य-संस्थासभक सेहो अछि जे एकर दर्शकक स्तर कोना परिमार्जित होअय आ कोना उपरिगामी होअय। एहि लेल जे समर्थ-सार्थक योजना होइत छैक तकर अभाव अछि एहि संस्थासभक लग। समितिक नाटक करैत काल कतेक बेर तँ एना लागल जे जिनका साहित्य-संस्कृति आ नाटक सँ नियमित लगाव छनि तिनका कोनो नाटक खूब रुचलनि आ आन गोटे लेल धनि सन। दू-चारि वर्ष पर एकटा नाटक देखनिहार केँ केहनो अपरोजक नाटक नीके लगतनि। कारण हुनका लग समकालीन नाटकक क्रमिक विकासक कोनहु बोध नहि रहैत छनि। मुदा निरन्तर सम्पर्कित लोकसभ ओकर वस्तुगत अथवा क्रमगत स्थितिक ठीक सँ आकलन करैत छथि। ई बात नाटकक लेखकक संग सेहो होइत छैक। जे लेखक अपन सक्रियता-निरन्तरता केँ सही अर्थ मे बनौने रहैत छथि तिनक नाटक मे वस्तुगत, शिल्पगत आ कि शैलीगत समकालीन चमत्कार केँ अकानल जा सकैत अछि।
एहि नाटकक सफलताक प्रतिक्रिया भेटैत रहल आ हम ओकरा स्वीकार करैत आगाँ बढ़ैत गेलहुँ। किछु फाँसीक पक्षधर लोकनि हमर पक्ष सँ असहमत भेलाह आ किछु फाँसीक विरोधी लोकनि हमर पक्ष सँ सहमत भेलाह। अन्यान्य कतेको मंच सँ एकर पक्ष-विपक्ष पर विचार सूनि-सूनि उत्साहित सेहो होइत रहलहुँ। वस्तुतः हमरा एहि बातक सेहो संतोष छल जे मैथिली रंगमंच मे पहिल-पहिल एहि विषय केँ हमरे द्वारा उठाओल गेल। यद्यपि हमर अन्यो नाटकक विषय केँ ल’ क’ हमर यएह स्थिति रहल अछि। ओ विषयसभ रंगमंच मे प्रायः हमरे सँ प्रवेश पओलक अछि। हम तँ मात्र चेष्टा कयल जे मैथिली नाटकक अपेक्षित विकास हो, नव-नव विषयक प्रवेश हो, नव-नव तकनीक, नव-नव प्रयोग सदति होइत रहय। हमर ई प्रयास कतेक सार्थक आ कतेक सफल होइत रहल अछि से तँ नाट्य-मर्मज्ञे लोकनि कहताह।
अपन गाम सहित आओरो दू-चारि ठामक एकर मंचन देखि एहि नाटक मे किछु सुधार अपेक्षित लागल। खास क’ एकर भाषा-पक्ष मे। संवादक तकनीकी जटिलता केँ कने आओर हल्लुक करब आवश्यक बुझायल। एकर ‘क्लाइमेक्स’ केँ आओरो प्रभावी बनेबाक लेल किछु जनसुलभ चेष्टा आ किछु विशेष सांगीतिक प्रभावक सेहो उपयोग कयल।
चेतना समितिक एकटा परम्परा सन रहलैक अछि जे ओतय नव नाटकक मंचन होइत अछि आ अगिले वर्ष समितिए दिस सँ तकर प्रकाशन सेहो होइत अछि। हमहूँ एहि नाटकक प्रकाशनक बाट तकैत रही मुदा से बाट तकैत-तकैत 3-4 वर्ष बीति गेल। समिति दिस सँ एकर प्रकाशन लेल कोनहु खोज-खबरि नहि लेल गेल। बीच-बीच मे मित्र अजित आजाद (नवारम्भ, पटना/मधुबनी) एकर नवारम्भ सँ प्रकाशन लेल आग्रहो करैत रहलाह। एहि सँ पूर्वहु जे ओ हमर पोथी ‘निनाद’ प्रकाशित कयल तकरहु अर्थभार हमरा तेना भ’ क’ ओ नहि बूझय देलनि। तेँ प्रकाशन लेल पुनः हिनका ई नाटक दैत बेस संकोचक अनुभव क’ रहल छलहुँ। मुदा हुनक ई सदाशयता जे हम एहि संकोच-भाव सँ शीघ्रहि बाहर भ’ गेलहुँ। एहि लेल हम मित्र सहित नवारम्भ प्रकाशनक सेहो आभारी छी। मित्रवर किसलय कृष्ण (सहरसा), प्रकाश (मैलोरंग, नई दिल्ली), ऋषि वशिष्ठ (परिहारपुर, मधुबनी) लोकनिक सेहो आभारी छी जे ई लोकनि एहि नाटकक मादे निधोख भ’ क’ हमरा अपन सुझाव निरन्तर दैत रहलाह। पत्नी इन्दुलेखा आ बेटा-बेटी (गुंजन आ कीर्ति मंजरी)क तँ हम दोबर आभारी छी। रिहर्सलक प्रारम्भिक काल मे जखन हमर किछु विश्वस्त पात्रलोकनि एकाएकी बहन्ना ध’ क’ जाय लागल छलाह तेहेन स्थिति मे ई लोकनि जे हमर कायिक, वाचिक आ मानसिक तीनू स्तर सँ मदति करैत रहलाह से बिसरय जोग नहि अछि। तेहने स्थिति मे मोदाबाबू, क्षमाकांतजी, अमित मिश्रजी, अनिमेषजी सन हमर समस्त पकिया सहयोगी कलाकार लोकनि, जे एकर मंचन-प्रदर्शन केँ सम्भव कयल सेहो लोकनि हमरा लेल अविस्मरणीय छथि।
प्रकाशित नाटक आब अपने लोकनिक सोझाँ अछि। आब ई निजी सँ सार्वजनिक बनि गेल अछि। चेष्टा कयल अछि जे मैथिलीओक नाटक अपन आधुनिक-उत्तराधुनिक रूप स्पष्ट करय। हम तँ मात्र चेष्टा कयल। चेष्टा सार्थक भेल कि निरर्थक से तँ विज्ञ-समाज निर्णय करथु। रचना सँ मंचन होइत प्रकाशन धरिक बाट मे आयल अपन समस्त सहयोगीक प्रति आभार प्रदर्शित करैत हम अपना केँ धन्य बूझैत छी।
ध्यानार्थ : ई आलेख 'ऑब्जेक्शन मी लार्ड' (नाटक) पोथिक भूमिका थिक। ई पोथी नवारम्भ सँ शीघ्र प्रकाश्य अछि।

robotstxt: allowed

filter: keep


text:
२२ जुलाई २०२१, मैथिली जिन्दाबाद!!
शाश्वत मिथिला अहमदाबाद द्वारा गुजरातक डभोड़ा-लबारपुर मार्ग स्थित लगभग २०,००० (बीस हजार) वर्गी फीट केर भूखंड मे बहुउद्देशीय विशाल मिथिला भवन निर्माण कयल जायत । एहि भवन निर्माण केर भूमि पूजन काल्हि २३ जुलाई २०२१ केर शुभ मुहूर्त मे होयत । एहि शुभ अवसर पर बिहार सरकार श्रम संसाधन व आईटी मंत्री जीवेश मिश्र केर उपस्थिति उद्घाटनकर्ताक रूप मे तथा गुजरात राज्यक अतिरिक्त मुख्य सचिव मनोज कुमार दास मुख्य अतिथिक रूप मे उपस्थिति देता । तहिना निर्माणकर्ता संस्था द्वारा एहि पूजनोत्सव मे भारत ओ नेपाल केर विभिन्न संस्था प्रमुख लोकनि केँ सेहो आमंत्रित कयल गेल छन्हि ।
संस्थाक बहुत रास योजना मे ‘मिथिला भवन’ केर निर्माणक परिकल्पना मुख्य हेबाक जानकारी शाश्वत मिथिलाक संस्थापक सदस्य राज किशोर झा जनतब देलनि । ओ कहलनि जे मोटामोटी ई मैथिलक सामुदायिक भवन रहत । मैथिलजन केर आपसी मिलन स्थल रहत, बियाह, उपनयन संग अन्य संस्कार आ भाषा, संस्कृति, कला, संगीत आदिक संवर्धन केंद्र बनत । बाकी जे भगवतीक कृपा हेतन्हि । विदित हो जे शाश्वत मिथिला केर अगुवाई मे विद्यापति जन्मस्थल (डीह) पर राष्ट्रीय स्मारक निर्माण केर परिकल्पना सेहो कयल गेल अछि आर एहि सन्दर्भ मे तत्कालीन पर्यटन मंत्री जीवेश मिश्र सहित दरभंगा आ मधुबनीक माननीय सांसद द्वय क्रमशः गोपालजी ठाकुर व अशोक यादव आ विस्फी विधानसभा सदस्य हरिभूषण ठाकुर बचौल संग मिथिला-मैथिलीक अनेकहुँ संस्था प्रमुख लोकनिक गरिमामयी उपस्थिति मे ५ दिसम्बर २०२० केँ अभूतपूर्व संकल्प सेहो लेल गेल छल । बिहार सरकार आ भारत सरकार सँ विद्यापतिक डीह पर राष्ट्रीय स्मारक बनेबाक एकटा सुन्दर खाका सेहो हस्तान्तरित कयल गेल छल । सरकार सँ अपेक्षा कयल गेल छल जे एहि पुनीत कार्य केँ राज्य द्वारा भव्यताक संग पूर्ण कयल जाय । एहि बीच संस्था गुजरात प्रवास क्षेत्र केर मैथिल समुदाय वास्ते एतेक पैघ उद्देश्यक ‘मिथिला भवन’ निर्माण हेतु भूमि खरीद कय पूजनोत्सव करय जा रहल छथि आर ताहि मे बिहार केर माननीय मंत्री जीवेश मिश्र केर उपस्थिति होयत ई बहुत पैघ सौभाग्यक बात भेल, ई भावना राजकिशोर झा रखलनि अछि ।
२०१८ सँ लगातार अपन महत्वपूर्ण उपस्थिति विश्व भरिक मैथिलक दृष्टि मे सिद्ध करैत अन्ततोगत्वा एतेक पैघ निर्माणकार्य केँ शुभारम्भ हेतु शाश्वत मिथिला केँ ‘मैथिली जिन्दाबाद’ परिवार दिश सँ हार्दिक बधाई आ सुन्दरतम् भविष्यक शुभकामना सेहो।


text:
मैथिलीभाषी सात करोड़ – लेकिन मैथिलीक अधिकार एकहु टा नहि। ई कथन तखन चरितार्थ होइत अछि जखन राज्य द्वारा मैथिली केँ अधिकारविहीन बनाकय राखल जाइछ। दशकों धरि अपन संघर्षक बल पर भारतकेर संविधान मे ससम्मान मैथिली स्थान पौलक, लेकिन ताहि सँ पूर्व मैथिली सँ जन्म लेल अनेको भाषा केँ संविधान स्थान दऽ देलक। ई सब एहि लेल संभव होइत अछि जे मैथिलीभाषी सँ राजनैतिकरूप मे बेसी सशक्त आ जाग्रत ओ सब भाषाभाषी अछि। बिन मंगने माइयो बच्चा केँ दूध नहि पियबैत अछि, मैथिलीभाषीक माँग पर स्वयं मैथिलीभाषियेक विमति, घमर्थन आ आपसी कूतर्की बहसक परिणाम अछि जेकर प्रमाण भारतीय संविधानक आठम अनुसूची मे मैथिली सँ जन्म लेल भाषा बंगाली, असमिया, नेपाली, आदि केँ पहिनहि स्थान भेट गेल आ मैथिली केँ हारि-थाकि अन्त-अन्त मे भारतीय राष्ट्रवादिताक समर्थक दल द्वारा २१म शताब्दीक प्रारंभ मे देल जा सकल। केन्द्र स्तर पर विभेदक एहि सँ बेसी दोसर उदाहरण नहि भऽ सकैत अछि। दोष केकर आ कोना ई सब स्वयं सोचनीय विषय अछि। आब संविधानक आठम अनुसूची मे स्थान पाबि चुकल मैथिली सरकारी विज्ञापन व राज्यक गजेट व बजेट मे कतेक अधिकार पौलक अछि ई ओहि सँ इतर विषय आ वर्तमान सरोकारक बात थीक जाहि पर राजनीतिकर्मी सँ लैत सामाजिक, सांस्कृतिक, शैक्षणिक, भाषिक, बौद्धिक कर्मी लेल सोचबाक आ तदनुरूप कार्य करबाक विषय थीक।
कुल जनसंख्याक तीन-चौथाई मैथिलीभाषी वर्तमान भारतक बिहार राज्य मे अछि – लेकिन विडंबना कहब आ कि षड्यन्त्रकारी राजनीति, मैथिली भाषा केँ एखन धरि ‘राजभाषा’क दर्जा तक नहि देल गेल अछि। षड्यन्त्रकारी राजनीति कहबाक तात्पर्य अछि जे जखन मैथिलीकेँ भाजपा नेतृत्वक केन्द्रीय सरकार संविधान मे स्थान दैत अछि तऽ बिहारक तथाकथित समाजवादी धराक प्रखर नेतृत्वकर्मी आ स्वयं मैथिलीभाषी तथाकथित जननेता लोकनिक टिप्पणी अबैत अछि जे ई मैथिली भाषाकेँ भाजपा द्वारा सम्मान देला सँ अल्पसंख्यक ब्राह्मण-कायस्थ व किछेक उच्च जातिक वोट बढत, मैथिली आमजनक भाषा नहि छी, ताहि हेतु आमजनक वोट हुनके सबकेँ भेटत। स्पष्ट अछि, बिहारक राज्यसत्ता हर समय मैथिलीकेँ उच्चवर्गक भाषा कहि कूप्रचार करैत रहल अछि।
पहिने कर्पुरी ठाकुर केर मुख्यमंत्रीत्व मे मैथिली केँ शिक्षा सँ हँटेबाक कुत्सित कार्य भेल, हलाँकि फेर ओ अपन निर्णय वापस लय मैथिलीकेँ आमजनक भाषा मानैत पुनर्बहाल कय देलनि; पुन: लालू यादव केर मुख्यमंत्रीत्व मे मैथिली केँ बिपीएससी सँ हँटेबाक निर्णय, डा. जयकान्त मिश्र केर जीतल याचिका जे संविधानप्रदत्त अधिकार मैथिलीभाषी केँ मैथिली माध्यम सँ प्राथमिक शिक्षा भेटय तेकर विरुद्ध बिहार सरकार सुप्रीम कोर्ट तक अपील मे गेल आ मैथिलीभाषी केँ अधिकारहीन राखय लेल कोनो कसैर बाकी नहि रखलक, बाद मे ओहि अपीलक विरुद्ध सुप्रीम कोर्ट द्वारा रूलिंग देलाक बावजूद आइ धरि बिहार सरकार द्वारा कोनो तरहक शैक्षणिक व्यवस्था मे मैथिलीकेँ स्थान नहि देल जा सकल अछि। गोटेक रास देखाबटी लेल – नाम लेल जे कार्य मैथिली अकादमीक स्थापना कय कैलो जा रहल अछि, ओहि सँ गोटेक सरकारी चाटुकार सबहक पेट टा चलय आ मंत्रालय तक कमीशन पहुँचय, किछु एहने सन डेग सब उठल प्रतीत होइछ। अकादमी सँ मैथिली केँ लाभ भाषा संवर्धन-प्रवर्धन मे नाम लेबा योग्य एकहु टा नहि अभरैत अछि।
पटनाक दुर्दशा तऽ एहने अछि जे एकमात्र सर्वश्रेष्ठ मैथिलक संस्था चेतना समिति तक केँ बिहारी राजनीतिक तीर सँ गाँथिकय भीष्म-पितामह समान इच्छा मृत्युक वरदान सहित कुरुक्षेत्र मे तेना सुता देलक जेकर चर्च करैत अफसोसक सिवा दोसर किछु नहि होइत अछि। जाहि चेतना समितिक संस्थापकगणक सुदृढ दूरदृष्टि ओ संकल्प सँ मैथिलीकेँ संविधानक आठम अनुसूची मे स्थान भेटल तेकर दशा एहने अछि जे पटना मे स्व. डा. जयकान्त मिश्रक सपना अनुकूल बिहार सरकार सँ माँग करैत आमरण अनशन कैल जाइछ, लेकिन स्व. ललित ना. मिश्रक नेता सपुत विजय मिश्र केँ एक बेर हालोचाल पूछबाक अवसर नहि भेटैत छन्हि। पटनाक योगदान मैथिली लेल अविस्मरणीय अछि, चाहे रेडियो युग हो, चाहे छापा पत्रिकाक युग, चाहे रंगकर्म, चाहे सांस्कृतिक आयोजन, पोथीक प्रकाशन – सब क्षेत्र मे पटना चीरकाल धरि मैथिली लेल संघर्ष करैत महत्त्वपूर्ण स्थान दियौलक, लेकिन आजुक पटना केँ नहि जानि केहन लकबा मारि देलक जे आमंत्रणक बावजूद मैथिली लेल उठल एक उत्कृष्ट डेग ‘अन्तर्राष्ट्रीय मैथिली कवि सम्मेलन-२०१५, विराटनगर’ मे सहभागिता जनेबाक ओकादि नहि होइत अछि एहि ठामक स्रष्टा ओ मुहपुरखाकेँ। बिहार सरकारक दलाली सँ पृष्ठपोषण चाहनिहारक जबरदस्त भूमिका केँ नकारल नहि जा सकैछ पटनाक एहि दुर्दशा मे, लोक सोचैछ जे पटनो मे जे किछु आयोजन होइत अछि से कहीं बन्न नहि भऽ जाय जँ बिहार सरकारक विरुद्ध अपन अधिकार लेल आन्दोलन करब तँ। किछु यैह सब कारण सँ मैथिली नहिये राजभाषाक दर्जा पौलक, नहिये अकादमी सँ समुचित लाभ, नहिये चेतना समितिक पूर्वक समान प्रखर पकड़… हर तरहें मैथिली नितदिन ह्रासोन्मुख बुझाइछ। समग्र मे राज्यक षड्यन्त्र सँ एना उपेक्षित अछि मैथिली।
नेपालमे मैथिली दोसर सबसँ बेसी बाजल जायवला भाषा थीक। सरकारी आँकड़ा सेहो यैह कहैत अछि। नेपालीभाषी ४०%, मैथिलीभाषी १३% व अन्य भाषा सँ नेपाल सेहो बहुभाषिक आ बहुसांस्कृतिक, बहुजातीय मुलुक अछि। आब भारत जेकाँ एतहु संघीय शासन प्रणाली अनबाक वास्ते संविधान सभाक दोसर बेर चुनाव होइत राज्यक संचालन कैल जा रहल अछि। एतय सेहो प्राथमिक शिक्षा मे मैथिली माध्यम केर स्वीकृति देल गेल अछि। भाषा नीति मे सबहक मातृभाषाकेँ सम्मान देल गेल अछि। अन्तरिम संविधान सँ शासित वर्तमान मुलुक नेपाल मैथिली लेल उदारता देखबैत अछि। बेर-बेर कहैत अछि जे मैथिली दोसर राजभाषाक रूप मे स्थापित होयत। लेकिन एतहु राजनीतिक षड्यन्त्र किछु बिहारे जेकाँ वोट-बैंक आ सत्तालिप्साक पूर्ति हेतु सम्पर्क भाषाक रूप मे हिन्दीकेँ स्थापित करबाक खूब जोरदार माँग करैत अछि, तैँ मैथिली लेल कहियो मुह सँ चूँ तक नहि निकलैत छैक। मैथिलीभाषी केँ एतहु बिहारक बिहारिये जेकाँ वृहत् पहिचान ‘मधेशी’ कहि उछालबाक प्रयास होइत छैक, मुदा प्राकृतिक न्याय सँ मातृभाषा ओ संस्कृति प्रति कोनो निस्तुकी सोच तक परिलक्षित नहि होइत छैक।
राज्यक दमन एतहु छैक। एक तरफ देब, दोसर तरफ पेंच लगायब! मैथिली मे पोथी छपि गेल छैक, मुदा वितरण आ व्यवस्थाकेँ लागू करबाक कार्य आइ धरि नहि भेलैक अछि। यदि कतहु काज बढेबाक लेल सरोकारवाला आगू बढितो छैक तऽ ओतय जिला प्रशासन, न्यायपालिका आदि द्वारा पेंचियल नीतिक बात कहि अधिकार दमन कैल जाइत छैक। सरकारी विज्ञापन, पत्र-पत्रिका लेल अनुदान, मैथिली पोथीक प्रकाशन आदि मे राज्यक सहयोग नदारद छैक। कोर मिथिला मे ‘नेपाली भाषा’ मे वाल-पोस्टर व बोर्ड-बैनर आदि टांगिकय उनटे नेपाली भाषाक एकल रूप केँ संरक्षित रखबाक कुत्सित कार्य कैल जाइछ। एतहु सरकारी व्यवस्थापन मे भाषा आ संस्कृति लेल ग्राम-पंचायत या नगरपालिका द्वारा स्थानीय स्वायत्त शासन मे आ पुन: जिला विकास समिति द्वारा केन्द्रिय अनुशंसित योजना मे – मैथिली केँ कतहु खास ध्यान नहि देल जाइत छैक। ललीपप चटेबाक लेल एकटा विद्यापति संरक्षण कोषक स्थापना कैल गेलैक, लेकिन ओकरो भूमिका मैथिली अकादमी या साहित्य अकादमी जेकाँ बायस्ड – पूर्वाग्रही छैक। एतहु मठाधीशी प्रवृत्तिकेँ जानि-बुझि बढाबा देल जाइत छैक जे जनमानसक जुड़ाव एहि भाषा संग नहि होइक आ हर तरहें मैथिली मृत्युकेँ प्राप्त करय। ई नीति विस्मयकारी बुझा रहल छैक। एना लगैत छैक जे किछु सोचल-बुझल चालि द्वारा मैथिलीकेँ मारबाक योजना पर काज भऽ रहलैक अछि। अन्त-अन्त तक कारण तकबाक प्रयास मे केवल यैह प्रतीत होइत छैक जे दुनू राष्ट्र केँ ‘मिथिला एकीकरण’ केर खतरा सँ निजात पेबाक लेल यैह एकटा उपाय देखाइत छैक जे मैथिली भाषाक मृत्युदान देल जाय।
संयोग एहेन छैक जे स्वयंसेवा आ स्वसंरक्षणक सिद्धान्त सँ मिथिला आइयो जीबित अछि, बिना निर्धारित भूगोलहु मिथिला अपन सनातन पहिचान केँ संरक्षित रखने अछि, मैथिलीभाषा मे कार्य करबाक लेल स्वस्फूर्त योगदानदाता सोझाँ अबैत रहलैक अछि, नहि तऽ मैथिली-मिथिलाक इहलीला कहिया न समाप्त भेल रहैत। लेकिन समय एहि लेल आबि गेल छैक जे सहिष्णुताक सीमा नंघन भेला पर सुसुप्त मैथिल कोना जागत ताहि पर बेर-बेर सोचय आ तदनुकूल आचरण करय।


text:
पटना: एससी-एसटी एक्ट में संशोधन करबाक विरोध करैत मुख्यमंत्री केर आवासक घेराव करबाक लेल जा रहल सवर्ण एकता मंचक सदस्य केँ पुलिस शुक्र दिन दौड़ा-दौड़ा कँ पीटलक। लगभग एक घंटा तक गांधी मैदान सs डाकबंगला तक केर इलाका रणक्षेत्र में बदैल गेल छल। लाठीचार्ज सs कतेको प्रदर्शनकारी आओर पुलिसकर्मी घायल भ गेल छैथ। पुलिस आओर प्रदर्शनकारी केँ भिड़ंत में कतेको रोड पर चलैए बला लोग सब सेहो घायल भ गेल छैथ।
सवर्ण एकता मंचक बैनरक संग सवर्ण सेना, भूमिहार-ब्राह्मण एकता मंचक सदस्य शुक्र दिन गांधी मैदान में ऐक जूट भेलैथ।ओतैए सs मुख्यमंत्रीक आवासक लेल निकैल गेला पुलिस-प्रशासन हिनका सबकेँ जेपी गोलंबर पर रोकबाक प्रयास केलक। मूदा कनिक देर तक तs प्रदर्शनकारी सब रुकल, मुदा फेर पुलिसक घेरा तोड़ैत डाकबंगलाक तरफ चैल देलक। डाकबंगला पर हिनका सबकेँ रोकबाक लेल पहिले सs फोर्स तैनात छल। ओही समय विद्यापति भवन में काव्यांजलि कार्यक्रमक लेल राज्यपाल आओर उप मुख्यमंत्री केँ जेबाक छल, एहिलेल पुलिस ज्यादा सतर्क छलैथ। जाम लगबाक कारण ट्रैफिक सामान्य करनाई चुनौती छल। ऐहेन में प्रदर्शनकारी सब जेनाहिते डाकबंगला पर पहुंचल। पुलिस हुनका सबके रोकबाक प्रयास केलक। एही पर प्रदर्शनकारी सब उग्र भs गेल। पुलिस भीड़ केँ तितर-बितर करबाक लेल लाठीचार्ज केनाई चालु केलक। एक-एक प्रदर्शनकारी पर पुलिसकर्मी सब टूइट पड़ल। जाहि सs ओहि जगह अफरातफरी मैच गेल। प्रदर्शनकारी सब इम्हर-उम्हर भागैत रहल आओर पुलिस हुनका सबकेँ दौड़ा-दौड़ा कs पीटैत रहल।
#लाठीचार्ज #स्वर्ण संगठन #बिहार #मैथिली समाचार


text:
सुधा मिश्र । कोरोना वायरस covid-19 रोकथाम तथा नियन्त्रणके लेल घोषणा केल लकडाउन अवधि अाउर दु सप्ताह लम्बा जायत से संकेत देखारहल छै।भारतमे कोरोना महामारीके रुप धलेने अवस्थामे नेपालमे दु सप्ताह सँ जारी लकडाउन वैशाख मध्य तकि जायके अवस्था छै।कोरोना सँ बचकेलेल लकडाउन अाजुक अावश्यकता छै।समाजिक दुरी रखनाई जरुरी छै।अखनके समयमे लकडाउन भेला सँ खेतक उप्जल समान खेतेमे रहिगेल छै।गृहस्थ सभ चिन्तित छै।अतेक लगन परिश्रम सँ उप्जायल कहु खेतेमे नहि नष्ट भजाय? कि कायल जाय? कोना क अकरा खेत सँ खरिहान लायल जाय? सरकार किया नई किछु करहल? हमर किसानके पीडाक अन्तके कुनो उपाय नहि? इयाह आजुक उप्जल रविराइ वर्ष दिनके लेल रहैछै।किसानके मात्रे नहि सभके घरक अनाज बनैछै।सभके घरक रोटीपुरी खेतेमे परल छै।अगर अोकरा कुनो विधिए घर नहि लायल गेलै त आइ कोरोनामरी छै त काल्हि भुखमरी सँ देशके स्थिति संवेदनशील रहतै।मौषम अपन रुप बदैल रहल छै।कखनो हावाबिहारि तँ कखनो मेघाउन भजाति छै।अाकासमे मेघक छाह देखि गृहस्थ व्याकुल भय उठैछथि।कि करु? ककरा कहु? सभके अपन स्वास्थके चिन्ता छै।लकडाउनमे पुलिसक लाठीके डर छै। असगरे इ किसान सँ सम्भव नहि छै।ई किसानके पीडा सम्पुर्ण देशबासीके काल्हिके पेटक अोरियान छै।सरकारके अहि समस्या पर ध्यान जेनाई जरुरी छै।सेना सँ होउक कि पुलिस सँ होउक कि समाजिक अभियंता खटाक होउक या जेना होउक कुनो उपाय कय कँ गँहुम अा रविराइके खरिहानमे लाबके छै।इंधन जुटाक थ्रेसर चलाक जेना होउक कहुनाक घरमे पँहुचादेबाक छै।खेतमे सँर सँ उबारके छै।वर्ष दिनक लोकके खेवाखर्चा छै।अकरा उप्जाबमे किसानके पसिना बहल छै।अाइ सहरमे हरियर तरकारीके अभाव छै तँ खेतबारीक तरकारी सईर रहल छै।गैल रहल छै।अगर सरकार अहिके सही ढंग सँ व्यवस्थापन करतै तँ तरकारीके अभाव बहुत हद तकि कम भजेतै।खेतबारीक हरियर तरकारीके यदि सरकार चाहे संबंधित निकाय खेतबारी सँ बजार अा बजार सँ सभके घर अाँगन तकि पँहुचादैत छै तँ सहरमे हरियर तरकारीके समस्याके समाधान सँग सँग खेतबारीके तरकारी सँर गँल सँ बाँचिजेतै।अकर सदुपयोग हेतै।अगर सरकारके हाथ ओत तकि नहि पँहुचै छै त कुनो परोपकारी संस्था अागु बढी।निक परिस्थितिमे सेवा तँ करैत छलौ।अखन अँहा सभके जरुरत छै समुदायके समाजके अा देशके।एहन विषम् घरीमे कायल सेवा बहुत सार्थक होइत छै।अगर सरकारके पँहुच अोत तकि नइ पँहुचसकलै तँ अाँगुर देखाब सँ बन्हिया नागरिक अपने स्तर सँ सेवा प्रदान करब उचित। ई लँडाइ ककरो एक गोटाके नहि भक सभके छै।जीतके छै।जीतलाय एकता चाहिँ। अपनामे सामंजस चाहिँ।एक दोसरके साथ चाहिँ।
Home मुख्य समाचार लकडाउनके चलतै वर्ष दिनक रोटीपुरी खेतेमे covid -19 ।


text:
अन्तर्राष्ट्रीय मथिली के द दिना सम्मेलन सम्पन्न
करुणा झा
मैथिली भाषा संस्कृति के विकास आ मिथिला राज्य के मांग सहित विगत किछु बर्ष सँ आन्दोलन में रहल अन्तर्राष्ट्रीय मैथिली परिषद् के २६म् अन्तर्राष्ट्रीय मैथिली सम्मेलन मधेपुरा –बिहार) में २२–२३ दिसम्बर के सम्पन्न भेल अछि । २२ ता. (६ गते शनिदिन) शुरु भेल सम्मेलन के उद्घाटन सत्र के प्रमुख अतिथी परिषद के संस्थापक संरक्षक डा. भूवनेश्वर गुरमैता छलथि आ विशिष्ट अतिथी में मधेपुरा डिग्री काँलेज के प्रिन्सिपल । डायरेक्टर डा. अशोक कुमार, संस्थपक अध्यक्ष डा. धनाकर ठाकुर आ अन्तर्राष्ट्रीय मैथिली परिषद नेपालक अध्यक्ष करुणा झा छलथि । सम्मेलन के उद्घाटन सत्र के सम्बोधन करैत डा. धनाकर ठाकुर, मिथिला राज्य के लेल हमर संघर्ष जारी अछि बतौलनि । एक नई एक दिन हमर आन्दोलन निश्चित सफल होयत विश्वास व्यक्त केलनि । मिथिला के सभ्यता, संस्कृति के अपन गौरवशाली इतिहास रहल अछि आ एकटा नजरअंदाज नइ कायल जा सकैत अछि । तहिना नेपालक अध्यक्ष करुणा झा अपन मन्तव्य में यूवा पीढी, महिला के सशक्त सहभागिता भनाई आजुक आवश्यकता अछि कहलनि । मिथिला के स्वर्णिम इतिहास आजुक यूवा पीढि अवगत नई अछि आ हमर सब के दायित्व अछि जे आब घर घर सँ महिला सब के सेहो अई अभियान में जोडल जा पर जोर हेबाक चाहि । महिला समाज के उत्थान बिना कोनो भी समाज क उत्थान संभव नहि अछि । तहिना उदयशंकर मिश्र, प्रभात झा, किसलय कृष्णा सब सेहो अपन अपन विचार व्यक्त केलनि । परिषदक अध्यक्ष डा. कमलकान्त झा के अध्यक्षता में, स्वागत गीत काजल झा कार्यक्रम सम्पनन भेल ।
दोसर सत्र में मिथिला राज्य पर विचार गोष्ठी के बाद सांस्कृतिक कार्यक्रम भेल । दोसर दिन “कोशीक बान्ह–बिहार आ नेपाल” विषय पर अन्तरक्रिया कायल गेल । आ कार्यक्रमक समापन भेल ।
Karuna Jha
rajbiraj, Saptari (Nepal)


text:
मनीष कर्ण, जनकपुरधाम । १ फरवरी २०२२ । मैथिली जिन्दाबाद!!
पत्रकार तथा मैथिली भाषाक चर्चित साहित्यकार सुजीत कुमार झाक अनुसन्धान एवं विश्लेषणमुलक पोथी ‘पुनि पुनि होत विवाह’ केर सोमदिन जनकपुरमें एक समारोहक बीच लोकार्पण भेल ।
मैथिली विकास कोषक अध्यक्ष जिवनाथ चौधरीक अध्यक्षता तथा मधेश प्रदेशका भौतिक पूर्वाधार विकासमन्त्री रामसरोज यादव आ उद्योग, पर्यटन तथा वन मन्त्री शत्रुधन महतोद्वय केर प्रमुख आतिथ्यमें ‘पुनि पुनि होत विवाह’ पुस्तकक लोकार्पण काएल गेल ।
पत्रकार एवं साहित्यकार सुजीत कुमार झाक १० म् कृतिक रूपमे प्रकाशित ‘पुनि पुनि होत विवाह’ पुस्तकमें सीताराम विवाह उत्सव सम्बन्धी विभिन्न ४९ टा शीर्षकमें अनुसन्धान एवं विश्लेषण काएल गेल अछि । ६ सय ८८ पृष्टक ‘पुनि पुनि होत विवाह’ पुस्तकमें सीताराम विवाह उत्सव आ रामायणकालिन विभिन्न विषयसभक अलग-अलग शीर्षकमें अनुसन्धान आ विश्लेषण काएल गेल लेखक झा बतेलनि ।
अहि पुस्तकक लोकार्पण समारोहमें मैथिलीक विद्धान तथा समालोचक रामचन्द्र झा ‘रमण’ जी टिप्पणी कएने छलथि । पुस्तक लोकार्पण समारोहमें जानकी मन्दिरक उत्तराधिकारी महन्थ रामरोशन दास, उद्योग, पर्यटन तथा वन मन्त्रालयक सचिव विन्दु कुमारी मिश्र, जनकपुर उद्योग वाणिज्य संघक अध्यक्ष जितेन्द्र महासेठ, साहित्यकार डॉ. रेवतीरमण लाल, अयोध्यानाथ चौधरी, गीतकार तथा पत्रकार अशोक दत्त, पर्यावरण अभियन्ता सुरेश शर्मा लगायतक वक्ता लोकनि पुस्तक ऊपर अपन-अपन धारणा रखने छलाह । उद्योग, पर्यटन तथा वन मन्त्रालय द्वारा प्रकाशित रहल अहि पुस्तकक आवरण फोटो विजय दत्त ‘मणि’ जीक रहल छनि ।


text:
जनकपुर, १५ सितम्बर २०१९. मैथिली जिन्दाबाद!!
भोर संस्थाक अध्यक्ष राजकुमार महतो द्वारा जारी एक प्रेस विज्ञप्ति अनुसार नेपालक देश भरि सँ १७२ गोटे एसईई २०७५ तथा ४८ गोटे १२वीं कक्षा मे उत्तीर्ण मुसहर विद्यार्थी केँ सम्मान कयल गेल अछि। भोर संस्था द्वारा मुसहर समुदाय मे साक्षरता केँ बढेबाक आर शिक्षाक महत्व सँ एहि वंचित समुदाय केँ जोड़ि मुख्यधारा मे शामिल करबाक मुहिम पिछला किछु वर्ष सँ निरन्तरता मे अछि। काल्हि जनकपुर मे आयोजित एकटा समारोह मे प्रदेश २ केर आन्तरिक मामिला तथा कानून मंत्री ज्ञानेन्द्र कुमार यादव, मुसहर समुदाय सँ पहिल पीएचडी एवं बिहार विधानसभा सदस्य डा. संतोष माझी, प्रदेश २ केर नीति आयोगक उपाध्यक्ष प्रा. डा. भोगेन्द्र झा द्वारा संयुक्त रूप सँ सम्मान प्रदान कयल जेबाक जनतब देल गेल अछि।
प्रदेश २ सरकारक आन्तरीक मामिला तथा कानून मंत्री ज्ञानेन्द्र कुमार यादवक प्रमुख आतिथ्य एवं मुसहर समुदायक पहिल पीएचडी डा. सन्तोष माझी मुसहर आर प्रदेश २ सरकारक नीति आयोगक उपाध्यक्ष प्रा. डा. भोगेन्द्र झाक विशिष्ट आतिथ्यमे संचालन भेल सम्मान समारोहक उद्घोषण भोरक कोषाध्यक्ष पंचूलाल माझी मुसहर कयलनि। तहिना कार्यक्रम मे प्रदेश २ केर सांसद राम आशीष यादव आर फुलिया देवी सदा अतिथीक रूप मे सहभागी भेलथि। एहि समारोह मे झापा सँ नवलपरासी धरिक ३०० सँ बेसी मुसहर विधार्थी, अभिभावक आर अन्य सरोकारवाला लोकनि सहभागी छलथि । नेपाल मे संघीयता कार्यान्वयन भेलाक सन्दर्भ मे मुसहर लगायत डोम, चमार, हलखोर, धोबी, पासवान समुदायक बालबालिका तथा युवा सभ केँ शिक्षित बनेबाक लेल पूर्ण छात्रवृति सहित व्यवहारीक नीति तथा योजना अनबाक जिम्मेवारी आब प्रदेश सरकार तथा स्थानीय सरकारक रहल अछि। भोर द्वारा विभिन्न व्यक्ति सभक निजी सहयोग मे मुसहर समुदायक बालबालिका तथा युवा सभ केँ शिक्षाक मुलधार मे अनबाक काज विगत १० वर्ष होयब एकटा उदाहरणीय कार्य केँ आगाँ नेपालक तीनू तह केर सरकार द्वारा निरन्तरता देल जेबाक मांग भोरक अध्यक्ष राजकुमार महतो कयलनि अछि।


text:
प्रीतिलता मल्लिक
पटना। नीतीश सरकार पर उत्तर बिहार खास क मिथिला कए उपेक्षा करबाक आरोप लगैत रहल अछि। एहि संदर्भ मे आंगुर उत्तर बिहारक नेता पर सेहो उठल जे ओ अपन क्षेत्रक विकास लेल सदन मे चुप रहैत छथि। जखन स्थानीय नेता कए कोनो गर्ज नहि त आन केकरा मतलब आ किया मतलब होएत। बिहार विधानसभाक शीतकालीन सत्र मे मिथिलाक नेताक क्षेत्रक प्रति चिंता देखबा लेल भेटल। एखन इ संख्या कम अछि मुदा रुख सकारात्ममक अछि आ उम्मीद कैल जा सकैत अछि जे अपन क्षेत्रक विकास लेल आवाज उठेनिहार नेताक संख्या आर बढत। विकासक मसला पर चुप्पी सधबाक आरोप क्षेल रहल उत्तर बिहारक नेता मे स दू गोटे सदन मे विकास स संबंधित दूटा महत्वपूर्ण मसला उठेलथि अछि। सबस पहिने दरभंगा स्नातक क्षेत्र स विधान पार्षद विनोद कुमार चौधरी दरभंगाक कामेश्वर नगर (विश्वविद्यालय परिसर) क रख रखावक संबंध मे सदन मे सरकार स सवाल केलथि। श्री चौधरी सदन मे कहला जे दरभंगा स्थिति कामेश्वर नगर मे कईटा महल अछि जेकर रख रखाब सही तरीका स नहि भ रहल अछि। ओ कहला जे एहि लेल तत्काल राशि नहि देल गेल त एहि एतिहासिक धरोहर कए नहि बचाउल जा सकैत अछि। श्री चौधरी कहला जे आन विश्वविद्यालय कए सरकार आधारभूत संरचना लेल राशि द रहल अछि मुदा मिथिला विश्वविद्यालय कए एहि मद मे राशि उपलब्ध नहि कराउल जा रहल अछि। श्री चौधरी सरकार पर दरभंगा संग उपेक्षाक सीधा आरोप त नहि लगेलाह, मुदा इ जरूर कहला जे इ गंभीर मामला अछि। ज्ञात हुए जे कामेश्वर नगर मे नरगौना महल समेत कईटा आर महत्वपूर्ण इमारत अछि जे दरभंगा राज सरकार कए देने अछि। इ परिसर दरभंगाक संग संग पूरा बिहार लेल एकटा धरोहर जेकां अछि। रख रखाब क बिना एकर सौंदर्य खत्म भ रहल अछि आ कईटा चीज त खत्म भ चुकल अछि। श्री चौधरीक सवाल उत्तर मे सरकार आश्वासन टा देलक अछि। उम्मीद कैल जाए जे किछु कार्रवाई सेहो होएत। एहिना विधान पार्षद संजय झा मिथिला चित्रकलाक प्रति सरकारक उदासीनताक सवाल सदन मे उठेलाह अछि। श्री झा सदन मे सरकार स पूछलाह जे मिथिला चित्रकला लेल सरकार की करि रहल अछि आ बिहार मे एकर संग्रहालय निर्माण किया नहि भ रहल अछि। श्री झाक सवाल क उत्तर देबा लेल मंत्री सुखदा पाण्डेय लग तत्काल कोनो ठोस उत्तर नहि छल। ओना ओ इ मानबा लेल तैयार भ गेलीह जे मिथिला चित्रकला बिहारक धरोहर अछि आ सरकार मधुबनी मे मिथिला चित्रकला स संबंधित संग्रहालय बनेबा लेल तैयार अछि। मुदा ओ इ साफ नहि केलथि जे सरकार लग एहन कोनो योजना अछि बा नहि आ अगर अछि त इ कहिया धरि जमीन पर उतरत। इ सच अछि जे मिथिलाक एहि दूनू नेताक सवाल पर सरकार दिस स ठोस उत्तर नहि भेटल, मुदा तखनो खुश हेबाक गप इ अछि जे सदन मे एहन सवाल उठल जे कोनो व्यक्ति, जाति या वर्ग स संबंधित नहि छल, इ सवाल पूर्ण रूप स मिथिला स जुडल छल। उम्मीद अछि नेताक संख्या बढत त सरकार सेहो गंभीरता स उत्तर देत आ समय सीमा निर्धारित करि योजना कए जमीन पर उतारत।


text: पटना। आखिरकार काफी मेहनतक बाद बिहार मे नदी थानाक शुरूआत भ गेल। मुख्यमंत्री नीतीश कुमार राज्य क पहिल नदी गश्त पुलिस स्टेशन क उद्घाटन केलथि। एहि पहिल नदी पुलिस स्टेशन (थाना) क उद्घाटन पटना जिलाक फतुहा क मौजीपुर गाम मे गंगा तट पर कैल गेल। राज्य मे 18टा आओर एहन स्थान क चयन नदी थाना क लेल कैल गेल अछि। मुख्यमंत्री क अनुसार एहि मे स दरभंगा,सुपौल,बगहा आ नौगछिया मे जल्द चारिटा आओर नदी थापस बनाउल जाएत। ओ कहला जे एहि नदी थाना क मुख्य उद्देश्य नदी आ ओकर आसपास क क्षेत्र मे सुरक्षा सुनिश्चित करब आओर नौका क अवैध परिचालन पर रोक लगायब अछि। जानकारीक क अनुसार नदी थाना मे मोटर लांच क संग अन्य सुविधा भेटत। एकटा नदी थाना मे तीनटा सहायक निरीक्षक (एसआई) समेत कुल 41टा पुलिसकर्मी नियुक्त भेलाह अछि।


text:
वाचस्पति और भामति
– ओशो केर प्रवचन पर आधारित ताओ उपनिषद् सँ
(अनुवादः प्रवीण नारायण चौधरी)
एक बहुत अद्भुत घटना हम अहाँ सँ कहैत छी।
वाचस्पति मिश्र केर विवाह भेलनि। पिता आग्रह केलखिन, वाचस्पति केँ किछुओ बुझबा मे नहीं एलनि। तैँ ओ हां कहि देला। सोचला, पिता कहैत छथि, ठीके कहि रहल हेता। वाचस्पति लागल छलाह परमात्मा केर खोज मे। हुनका किछुओ आर बुझय मे नहि आबि रहल छलन्हि। किओ किछु बाजय, ओ केवल परमात्मा मात्र केर बात बुझैत छलाह। पिता वाचस्पति सँ पूछलखिन, बियाह करबह? तऽ ओ हाँ कहि देलनि।
ओ शायद किछु आरे बात सुनि लेलनि, जे परमात्मा सँ भेट होयत। जेना कि हमरो सबहक संग होएत अछि। जे धन केर खोज मे लागल रहैछ ओकरा सँ पूछब जे धर्म खोजब? ओ बुझत जे, शायद पूछि रहला अछि जे धन खोजब, ओ कहि देत, हाँ। हमरा लोकनिक भीतर जे खोज रहैत अछि, वैह टा हम सुनि पबैत छी। वाचस्पति सेहो संभवतः तहिना सुनला आ हाँ कहि देला।
फेर जखन घोड़ा पर बैसि कय लऽ जाय लगलाह, तखन ओ पूछलखिन जे कतय लऽ जा रहल छी? हुनक पिता कहलखिन, पागल तूँ हाँ कहलें तखनहि तोहर बियाह ठीक केलियौक। आब वैह विवाह लेल चलि रहल छी अपने सब। तखन फेर ओ नहि कहब उचित नहि मानलनि; कियैक तँ जखन हाँ कहि देने छलाह आर सेहो बिना किछु बुझनहिये हाँ कहि देने छलाह, तऽ जरुर ओ परमात्मा केर मर्जी होयत।
ओ विवाह कय केँ घुरलाह। जखन कि कनियाँ सेहो घर मे आबि गेलीह, लेकिन वाचस्पति केँ एहि बातक सोह नहि रहलनि। रहबो कोना करितनि। नहिये ओ विवाह केने छलाह, नहिये हाँ कहने छलाह। ओ अपन कार्य मे लागल रहला। ओ ब्रह्म सूत्र पर एक टीका लिखैत रहला। बारह वर्ष मे टीका पूरा भेल। बारह वर्ष धरि हुनक कनियाँ नित्य सांझ दियाबाती जराकय चलि जाएत छलीह। नित्य भोरे हुनकर पैर लंग फूल राखि दैत रहलीह। नित्य दुपहरिया भोजनक थारी हुनकर आगाँ घुसका दैत रहलीह, जखन ओ भोजन कय लैथ तऽ फेर चुपेचाप ओ थारी हँटा आंइठ पोछैत रहलीह। बारह वर्ष केर लम्बा समय धरि अपन कनियाँ केर ओहि ठाम हेबाक बात वाचस्पति केँ पता नहि चललनि। हुनक पत्नी सेहो कोनो उपाय नहि केलनि जे हुनका पता चलैन जे ओ ओतहि छथि, उल्टे ओ सबटा उपाय केली जे एहेन कोनो गड़बड़ नहि भऽ जाए जे हुनका ई आभास होएन जे ओ ओतय छथि कारण जे तेना भेलापर हुनकर काज मे बाधा पड़ि जेतनि।
बारह वर्ष पर जाहि पूर्णिमाक राति वाचस्पतिक काज करीब आधा राति केँ पूरा भेलनि आर वाचस्पति उठय लगलाह, तखन हुनकर कनियां ओ दियाबाती उठेलनि जे हुनका कतहु जेबाक छन्हि से रास्ता देखा देती…ताहि वास्ते हुनकर ओछाइन धरि ओ पहिल बेर बारह वर्ष पर एलीह ई कथा मे कहल गेल अछि। वाचस्पति ताहि दिन अपन पत्नीक हाथ देखलनि। चूँकि बारह वर्ष मे पहिल बेर काज समाप्त भेल छल, आब मन बान्हल नहि छल कोनो कार्य मे। हाथ देखलनि, चूड़ी देखलनि, चूड़ीक आवाज सुनलनि, घूरिकय पाछू देखलनि आर कहलनि, स्त्री? ई आधा राति असगर हमर कुटिया मे? अहाँ के थिकहुँ? एतय कोना एलहुँ? घरक केबाड़ी तँ बन्न अछि! अहाँ कोना भीतर आबि गेलहुँ? एतेक राति कोनो पर-पुरुष केर घर मे? चलू! अहाँ जतय सँ एलहुँ ओत्तहि हम अहाँ केँ पहुँचा दी।
हुनक पत्नी (भामति) बहुत नम्र स्वर मे जबाब देलखिन: बुझाइ यऽ अहाँ बिसरि गेल होयब। बहुते रास कार्य मे लागल रहबाक कारण ई संभव अछि जे अहाँ हमरा मोन नहि पारि सकल होयब। बारह वर्ष सँ अहाँ एहि कार्य मे लागल रहलहुँ अछि। अपने समान महान् तपस्वी एतेक पैघ कार्य मे तेना डूबि गेलहुँ जे अहाँक आस-पड़ोस मे कि सब घटल, के आयल वा गेल.. एहि सब बातक कोनो खबैर अहाँ केँ नहि अछि। बारह बरिस पहिलुका गप मोन पारू, कहीं याद आबि जाय। अहाँ हमरा अपन धर्मपत्नीक समान घर मे बियैह केँ अनलहुँ। तहिया सँ हम एत्तहि छी।
वाचस्पति कानय लगलाह। ओ बजलाह, ओह! ई तऽ बड देरी भऽ गेल। हम तऽ प्रतिज्ञा कय लेने छी जे जाहि दिन ई ग्रंथ पूरा भऽ जायत, ओहि दिन घर केर त्याग कय देब। तखन, ई समय तऽ हमर जेबाक समय थीक। भोर होमयवला अछि, तखन हम तऽ जा रहल छी। पागल! अहाँ पहिने कियैक नहि कहलहुँ? कनिकबो इशारा कय सकैत छलहुँ! लेकिन आब बहुत देरी भऽ गेल अछि।
वाचस्पति केर आंखि मे एना नोर देखिकय भामति अपन माथ हुनकर चरण मे राखि देलनि। और कहय लगलीहः जे किछु हमरा भेटि सकैत छल, ओ सबटा एहि नोर मे भेटि गेल। एहि सँ नीक आर कि भऽ सकैत अछि! यैह अहाँक पूर्णता एक दिन हमरहु पूर्ण कय देत। एहि सँ बेसी मूल्यवान् आर एहि दुनिया मे किछु आर भैये नहि सकैत अछि। आब हमरा किछुओ नहि चाही। अहाँ निश्चिंत भऽ कय जाउ। आर हम कि पाबि सकैत छलहुँ? हम धन्य भेलहुँ, हमरा बहुत किछु भेट गेल। अहाँ अपन मोन केँ भारी जुनि बनाउ, हमरा लेल चिन्ता धारण करबाक कोनो जरुरी नहि छैक। एकदम हल्लूक भऽ केँ जाउ।
वाचस्पति अन्त मे ब्रह्म सूत्र केर टीकाक नाम “भामति” रखलनि। भामति केर कोनो संबंध टीका सँ नहि अछि। ब्रह्म सूत्र सँ हुनकर कोनो लेना वा देना नहि अछि। ई मात्र हुनकर ओहि पत्नीक नाम छलन्हि जिनकर योगदानक एकटा छोट चर्चा ऊपर मे कैल गेल अछि। ई कहैत जे हम किछुओ आर अहाँक वास्ते नहि कय सकलहुँ, लेकिन भने लोक हमरा कियैक नहि बिसरि जाय, मुदा हमर एहि अनमोल कृति जे लोककल्याणक हेतु हम रचना कएलहुँ अछि एकर नाम अहींक नाम ‘भामति’ राखि रहल छी, जाहि सँ कियो अहाँ केँ नहि बिसरय।
वाचस्पति केँ बहुते लोक बिसैर गेला अछि; भामति केँ बिसरब कठिन अछि। भामति लोक पढ़ैत अछि। अद्भुत टीका थीक। ब्रह्म सूत्र केर एहेन कोनो दोसर टीका अछिये नहि। एकर नाम भामति अछि।
फेमिनिन मिस्ट्रि एहि स्त्रीक पास होयत। और हम मानैत छी जे ओहि क्षण मे ओ वाचस्पति केँ जतेक पाबि लेने हेती, ओतेक हजारो वर्ष धरि चेष्टा कएला सँ कोनो स्त्री कदापि कोनो पुरूष केँ नहि पाबि सकैत अछि। ओहि क्षण मे, ओहि क्षण मे वाचस्पति जाहि रूप मे एक भऽ गेल हेता एहि स्त्रीक ह्रदय सँ, ओतेक कोनो पुरूष केँ कोनो स्त्री कहियो नहि पाबि सकैत अछि। कियैक तँ फेमिनिन मिस्ट्रि केर जे ई रहस्य अछि ओ अनुपस्थित केर अछि।
छूबो केलकनि वाचस्पति केर प्राण केँ एहि बारह वर्ष मे ओ स्त्री कहियो? पतो धरि नहि चलय देलकनि जे हम एतय छी। आर ओ रोज दियाबाती उठबैत रहलीह। जरैत रहलीह। कपड़ा धोएत रहलीह। हुनकर स्नान वास्ते पानि भरैत रहलीह। भोजन परसैत रहलीह। मुदा अपन होयबाक बात वाचस्पति केँ अनुभूतियो तक नहि होमय देलीह। बाहरे टा नहि ओ अंदरो मे अहं केँ सेहो देखैत रहलीह, कि हम छी। वाचस्पति धरि कहलखिन जे आइ धरि अहाँक हाथहु हमरा कियैक नहि देखायल, कि हम एतेक आन्हर भऽ गेल रही?
भामति कहलखिन जे जँ हमर हाथो अहाँ केँ देखाय पड़ैत तऽ फेर हमर प्रेम कहियो साबित नहि भऽ सकैत छल। हम प्रतीक्षा कय सकैत छलहुँ जे हमर एबाक अहाँकेँ पतो नहि चलय, हम एतेक विलय होएत अहाँक कोठरी मे अबैत छलहुँ जे हमर उर्जा तक अहाँ केँ छूबि नहि सकैत छल।
तैँ, जरूरी नहि जे कोनो स्त्री स्त्रैण रहस्य केँ उपलब्धे हो। ई तऽ लाओत्से द्वारा नाम देल गेल, कियैक तऽ ई नाम सूचक थीक और बुझा सकैत अछि। पुरूष सेहो भऽ सकैत अछि। असल मे आस्तित्व केर संग तादात्म्य ओकरहि होएत छैक जे एहि भांति प्रार्थना पूर्ण केँ उपलब्ध होएत अछि।
एहि स्त्रैण रहस्यमयी केर द्वार स्वर्ग और पृथ्वी मे जन्मय वा चाहे स्वर्ग मे, एहि आस्तित्व केर गहराई मे जे रहस्य छिपल अछि ओहि सँ सबहक जन्म होएत अछि। ताहि लेल हम कहलहुँ, जे परमात्मा केँ मदर, मां केर समान देखलक, दुर्गा या अंबा केर समान देखलक, ओकर समझ परमात्मा केँ पिताक समान देखबा सँ बेसी गहिंर अछि। अगर परमात्मा कत्तहु छथियो तऽ ओ स्त्रैण हेता कियैक तँ एतेक पैघ जगत केँ जन्म देबाक क्षमता पुरूष मे नहि भऽ सकैत अछि। एतेक विराट चांद-तारा जाहि सँ सृजित होएत अछि, ओकरा पास गर्भ चाही। बिना गर्भ केर ई संभव नहि अछि।
(ताओ उपनिषद—१, प्रवचन -१८)


text:
मुखिया घर मे नहि नुका रखितथि त चोरी क गलत आरोप मे पांचटा अल्पपसंख्यंक युवक कए मारबा लेल उतारू छल भीड
मधुबनी। जिला पदाधिकारी शीर्षत कपिल अशोक कहला अछि जे बिस्फी प्रखंड क नाहस उत्तर पंचायत मे सोम दिन संध्याकाल चोर क अफबाह मे किछु गोटे के पकड़ि मारि पीट आ बंधक बनेबाक रयास कैल जा रहल छल। सूचना भेटितहिं नाहस उत्तर पंचायत क वर्तमान मुखिया गंगा नाथ झा, पूर्व मुखिया रेणु देवी द्वारा आरोपित व्यक्ति सब के अपन घर मे नुका के जान बचाओल गेल। मुखिया तत्काल पतौना ओ पी के फोन फर घटना क जानकारी द के बजौलैन। पुलिस सब के थाना अनलक। संदिग्ध सबहक पहचान जयनगर प्रखंड क देवधा थाना क्षेत्र कदेवधा मध्य गाँव क निवासी रूपेँ भेल। ई लोकनि दिल्ली से अबय बाला मो़ शाहिद के तकबा लेल नाहस आयल छला। मो़ शाहिद विक्षिप्त छथि आ तेँ दिल्ली से ऐबा काल सकरी मे बस से उतरि हराइत भोतिऐत नाहस पहुँच गेला। शाहिद क संदिग्ध गतिविधि से लोक सब हुनका चोर बूझि पिटाइ क देलक।
ओकर बाद शाहिद के तकैत मो ईरसाद, मो जिलानी संदिग्ध के पकड़ेबाक सूचना पर नाहस पहुँचला। ग्रामीण हिनका सब के गिरोह क सदस्य बूझि बंधक बना मारि पीट करय लागल।
सूचना भेटते नाहस उत्तर क मुखिया आ श्री इंद्रदेव लाल कर्ण, पूर्व सरपंच सिमरी, हुनका सब के अपन घर मे नूका रखलैथ आ पुलीस के सूचित कयलैथ। आक्रोशित भीड़ क सामना करैत पुलिस के ई जनप्रतिनिधि सब सूजबूझ आ साहस क संग सहयोग कैल जाहि सँ कोनो तरहक अप्रिय घटना नहि भेल।
प्रेस सम्मेलन क पश्चात जिला पदाधिकारी आ पुलीस अधीक्षक दुनू जनप्रतिनिधि के सराहनीय काज क लेल माला, पाग आ प्रशस्ति पत्र से सम्मानित कयल गेल।. मुखिया श्री झा आपदा प्रबंधन विभाग क मास्टर ट्रेनर सेहो छथि।


text:
ओना राजनीति के जानकार लोक सभ के कहनाय छनि जे नीतीश कुमार अपन सभ विकल्प खुलल राखय चाहैत छथि. अगर केंद्र मे एनडीए के सरकार बनैत अछि तखन त किछ कहय के गप्पे नहि अछि. बिहार मे ओ बनल रहताह आओर केंद्र मे हुनकर पार्टी के मंत्री रहतन्हि. अगर समर्थन के बदला मे किछ दल के शर्त रहत त आडवाणी जी के जगह पीएम बनय के चांस सेहो रहतन्हि.
मुदा अगर केंद्र मे यूपीए के सरकार बनैत अछि त सभ एमपी के... कुनबा के एकजुट रखनाय मुश्किल होएतन्हि. समाजवादी पार्टी वाला हाल भ सकय छनि. राज्य मे पार्टी के हालत कमजोर भ सकैत छनि. एहन हाल मे विकास के नाम पर यूपीए के समर्थन द बीजेपी सं किनारा क लेथिन्ह . एहि सं नीतीश जी के दुनु हाथ मे लड्डू होएतन्हि. केंद्र आओर राज्य दुनु ठाम भागीदारी. बिहार मे विधानसभा चुनाव के सेहो बेसि दिन नहिं रहि गेल अछि. एहन मे बीजेपी सं हटय के फायदा नीतीश जी के सेहो मिल सकय छनि. अल्पसंख्यक वोट एकमुश्त हुनका मिलि सकय छनि. आओर कांग्रेस अगर बिहार के विशेष राज्य के दर्जा देबय के कोशिश करैत अछि त नीतीश हीरो बनि जएताह. बिहार मे विकास के मसीहा. आओर अगर केंद्र मे कांग्रेस सरकार के बनाबय मे मदद करय छथिन्ह त हालांकि बीजेपी सरकार सं समर्थन वापस ल नीतीश सरकार के गिरा सकैत अछि मुदा एकर फायदा सेहो नीतीश कुमार के मिलतन्हि. आओर बिहार मे लोकसभा चुनाव जकां सभ सीट पर लड़ि कांग्रेस आओर जेडीयू विधानसभा चुनाव मे नीक सीट लाबि सकैत अछि.
मुदा ई सभ रिजल्ट स पहिने के गप्प अछि . रिजल्ट अएले पर पता चलत जे उंट कोन करवट लैत अछि. आओर फेर बंद डिब्बा मे ककर भाग्य के कि फैसला भेल छै ओ के जानैत अछि. जखन तक रिजल्ट नहिं आबैत अछि तखन धरि लालू प्रसाद यादव जी के सेहो कम नहिं समझिऔ. किछओ भ सकय अ. एक्जिट पोल आ रिजल्ट मे बड़का अंतर भ सकय अछि. जे होए मुदा तखन धरि नीतीश के छक्का सं सभ चकराएल रहताह. अहां के कि लगैत अछि. किछ अहुं सभ अपन विचार राखु.


text:
हमर ईमेल:- hellomithilaa@gmail.com
नवका- पुरनका लेख सर्च करु...
सीतामढ़ी निर्मली रेल लाइन के सर्वे शुरू
मिथिला के लोकसभ के लेल एकटा नीक खबर अछि. खबर अछि जे सीतामढ़ी-निर्मली के बीच नवका रेल लाइन के लेल सर्वे के काज शुरू भ गेल अछि. पूर्व रेल मंत्री लालू प्रसाद यादवजी सीतामढ़ी सं निर्मली के जोड़य के मांग के अपन मंजूरी देने छलखिन्ह. मुदा हुनका मंत्री पद सं हटला के बाद लोक सभ के लागए लागल छल जे आब ई लाइन के काज ठंडा बस्ता मे डाएल देल जाएत. मुदा सर्वे शुरु होए के खबर सं लोक मे खुशी के एकटा नवका संचार होए लागल अछि. सीतामढ़ी सं निर्मली के बीच बनय वाला ई रेल लाइन करीब दू सय किलोमीटर के होएत. ई रेल लाइन सीतामढ़ी सं सोनबरसा... सुरसंड... भिटठामोड़... साहरघाट... उमगांव... जयनगर... तेनुआही... लदनियां... लौकहा... लौकही भ निर्मली के जोड़त.
उम्मीद अछि जे सर्वे के काज एक मास मे पूरा करि लेल जाएत. सर्वे के काज भेलाह पर अगर सभ किछ नीक रहल... रेलवे के नीक दृष्टि रहल त दुर्गापूजा बाद माटि भराय के...जमीन के ऊंच करय के काज शुरू करि देल जाएत. ई रेल लाइन अगर बनैत अछि त बिहार के लोक के त फायदा होएबे करत नेपाल के लोक सभ के सेहो सुविधा मिलतन्हि. ई पूरा इलाका बिहार आओर नेपाल के बॉर्डर वाला इलाका अछि आओर कई ठाम बॉर्डर के प्रमुख स्थान सं मिलैत अछि. भिट्ठामोर... साहरघाट... जयनगर... लौकहा... लौकही सभ बॉर्डर के पास अछि. भारत के लेल ई लाइन बनानाए सामरिक दृष्टि सं सेहो नीक रहत. संगहि संगह मिथिला के ई पिछड़ल इलाका के किछ विकास सेहो होएत.
सदस्यता लें टिप्पणियाँ भेजें (Atom)


text:
विचार
– प्रवीण नारायण चौधरी
भारत सरकार के शिक्षा राज्यमंत्री डा. सुभाष सरकार द्वारा दरभंगाक सांसद गोपाल जी ठाकुर द्वारा पुछल गेल प्रश्न जे सीटीईटी परीक्षा मे अन्य २० भाषाक संग मैथिली मे सेहो परीक्षा कियैक नहि आयोजित होइत अछि, एकर लिखित जवाब मे स्पष्टतः ई बात लिखल गेल अछि जे मैथिली हिन्दीक उप भाषा थिक, मैथिली केर माध्यम सँ कक्षा १ सँ ८ धरि मे कोनो शिक्षा नहि देल जा रहल अछि, तेँ सीटीईटी केर परीक्षा मैथिली मे आयोजित नहि होइत अछि।
एहि जवाब पर मैथिलीभाषी मे आक्रोश होयब स्वाभाविक अछि। जे मैथिली अपन साहित्यिक आधार संग अपन पूर्ण विग्रह यथा शब्दकोश, व्याकरण, लिपि आदिक कारण संविधानक आठम अनुसूची मे सूचीबद्ध अछि ताहि भाषा केँ हिन्दीक उप भाषा कहब या मानब सरासर गलत अछि। लेकिन ई गलती मंत्रीक व्यक्तिगत समझ के वा हुनकर विचार के नहि थिक। मंत्री महोदय त भारत सरकार केर सम्बन्धित अधिनियम आ नीति-नियम बनेनिहार सलाहकार आ कार्यान्वयन समितिक बैसार आ निर्णय के तिथि समेत तोकैत ई जवाब देलनि अछि जाहि मे आपत्तिजनक वाक्य अछि जे मैथिली हिन्दीक उप भाषा थिक। मंत्री केँ सेहो कोनो जवाब दय सँ पहिने एहि विन्दु पर जरूर विचार करबाक चाहैत छलन्हि, जखन स्वयं प्रश्नकर्त्ता सांसद गोपाल जी ठाकुर प्रश्नहि मे एहि बात केँ उजागर कएने छथि जे मैथिली संविधानक आठम अनुसूची मे शामिल भाषा थिक जे हिन्दी, गुजराती, बंगाली, पंजाबी आदि कुल २२ भाषाक सूची मे अछि त फेर मैथिली हिन्दीक उप भाषा कोना संभव अछि से हुनका स्वयं देखबाक चाहैत छलन्हि। तथापि, आब जवाब पर मैथिलीभाषी संसार मे कौआक पाछाँ मात्र भगबाक आ अपन कान लय जेबाक सुनौती बात पर गन्थन-मन्थन के अवस्था देखि ई लिखबाक मोन भेल जे –
सिर्फ मंत्री केँ दोख कियैक?
मंत्री त बाकायदा भारत सरकार के नीति केँ उजागर कयलनि अछि। हुनकर जवाब त देखू पूरा।
निःशुल्क और अनिवार्य बाल शिक्षाक अधिकार (राइट टु एजुकेशन) अधिनियम २००९ केर नीति-नियम बनेनिहार, २०११ सँ एकर परीक्षाक आयोजन केन्द्रीय माध्यमिक शिक्षा बोर्ड द्वारा अवधारल गेल पद्धति आ सीटीईटी के सलाहकार आ कार्यान्वयन समिति केर २४.०४. २०१४ के बैसारक निर्णय मे मैथिली केँ हिन्दीक उपभाषा मानल जेबाक बात – ई सब केवल एक मंत्रीक नहि बल्कि राष्ट्रीय अध्यापक शिक्षा परिषद्, केन्द्रीय माध्यमिक शिक्षा बोर्ड आ सीटीईटी केर सलाहकार आ कार्यान्वयन समिति सहित उपरोक्त अधिनियम केर समग्र स्थितिक बात थिकैक।
मैथिली जिन्दाबाद पर सविस्तार मीमांसाः
https://maithilijindabaad.com/?p=17705
एहि सँ पहिने आर किछु गम्भीर विन्दु पर ध्यान पहुँचल छल –
श्री चन्द्र किशोर जी आह्वान कएने रहथि जे मिथिलावादी आ विशेष रूप सँ मिथिला राज्य निर्माण सेना केँ एहि तरहक कपट-कुटिचालि केर प्रतिकार करबाक चाही, हुनकर विचार सँ सहमति जतबैत लिखने रही –
अहाँ सँ पूर्ण सहमत। मिरानिसे के महासचिव Rajesh Kumar Jha जी के ध्यान आबनि एहि मांग पर। जोरदार स्वर में एहि विभेदकारी नीति लेल भारत सरकार केर आलोचना हेबाक चाही।
- आखिर कि कारण सँ मैथिली केँ शिक्षा के माध्यम भाषा नहि बनायल जा रहल अछि?
- संविधान में सम्मिलित मैथिली केँ प्रदेश सरकार के घोर उपेक्षा के शिकार बनायल जा रहल अछि?
- न शिक्षा में, न राजकाज में, न संचार में, न सरकारी विज्ञापन में, न टैक्स फ्री करैत फ़िल्म इंडस्ट्री केँ सम्भव बनेबाक काज में, सरकार कथुओ में नहि। कियैक?
- एकटा मैथिली अकादमी बनल ओहो निकम्मा नक्कारा बनाकय राखि देने अछि। कियैक?
- मैथिली शिक्षक के नियुक्ति लम्बित राखिकय मैथिली रोजगार के भाषा नहि वला नीति सँ जानि बुझि कय मैथिली सँ लोक केँ किनार लगेबाक सरकारी प्रायोजित नीति के विरूद्ध बिगुल कियैक नहि बजबाक चाही?
एम्हर मैथिली प्रति घोर आपत्तिजनक बयान आबि रहल अछि आ ओम्हर मैथिली साहित्य महासभा द्वारा बसन्तोत्सव मनेबाक सूचना अबैत अछि। एहि पर सेहो आह्वानमूलक टिप्पणी लिखैत आह्वान कयलहुँ जे एहेन समय मे मंत्री सँ सब कियो भेटिकय मैथिली प्रति विभेदकारी नीति केँ अन्त करबाक प्रयास करथु। विपरीत माहौल मे कविता-गीत केना नीक लागि सकैत अछि? कहलियनि –


text:
पेट्रोल-डीजल केर दाम रोज रोज एना बढ़ि रहल अछि जेना लोक ऑक्सी-टॉक्सी सुइया द क फल आ तरकारीकें नित बढ़ा दैत अछि। अहि तरहक फल आ तरकारी स्वास्थ लेल माहुर बराबरि होयत अछि तहिना नित नव ऊँचाई छुबैत दाम पर भराओल गेल तेल सँ लोकक मन आक्रोशित आ माहुर भेल जा रहल अछि। कर्नाटक चुनाव सँ लगभग तीन सप्ताह पहिने धरि दाम थिर रहल मुदा जखनहि चुनाव प्रक्रिया खतम भेल तखनहि तेलक खेल बला नाटक शुरू भ’ गेल आ से बरोबरि गती सँग बढ़ल जा रहल अछि। मंत्री जी एकर कारण अंतरराष्ट्रीय बजारमे कच्चा तेल केर दाममे बढ़ोतरी कहि रहल छथि। अचानक एना किएक नितदिन 40 -50 पाय बढय लागल? कर्नाटक चुनावक प्रचार कालमे सान्दर्भित संस्था कि मलेमासक छुट्टीमे चलि गेल छलाह ,की दुर्गापूजा आ छठी पर्व मनाब’ चलि गेल छलाह? एहि पूरा मामला पर विस्तार स प्रस्तुत अछि स्तंंभकार रामबाबू झाक इ आलेख – समदिया
पेट्रोल -डीजल सँ सभसँ बेसी मध्यम वर्गीय पीसल जा रहल अछि। रोजी-रोटी, शिक्षा, स्वास्थ, सुरक्षा, महगाई सभ एहन विषय अछि जाहिसँ आमजन नितदिन दु चारि होयत रहैत अछि मुदा ताहि पर बात करबा लेल नेता जी बाम दहिन ताक’ लगैत अछि आ मूल मुद्दासँ भटकेबाक लेल हिन्दू-मुसलमान ( खतरेमे) भारत-पाकिस्तान पर उत्तेजक विमर्श आदि इत्यादि फालतुके राग अलाप’ लगैत अछि। पेट्रोल -डीजल क सन्दर्भमे मीडियाक सबालकें जबाबमे शाह जी तेलमे भ’ रहल खेल लेल मीडिया केर जिम्मेदार कहि अपन हाथ धो लेलक। मुदा पुरान किछु सरकारी आंकड़ा सँ अहि खेलकें एतय बुझबाक प्रयास करैत छी।
साल 2011 मे जखन मनमोहन सिंह प्रधानमंत्री छलाह तखन कच्चा तेलक दाम $118.64 डॉलर प्रति बैरल छल आओर दिल्लीमे पेट्रोलकें दाम 58.37 रुपैया छल। साल 2014 मे जखन मोदी प्रधानमंत्री बनलाह तखन कच्चा तेलक दाम $106.85 डॉलर प्रति बैरल तखन दिल्लीमे पेट्रोलकें दाम 71.41 रुपैया छल। किछु आरो पछाति ल क चलैत छी, साल 2008 मे जखन मनमोहन सिंह प्रधानमंत्री छलाह तखन कच्चा तेलक दाम $145 डॉलर प्रति बैरल छल तखन दिल्लीमे पेट्रोलकें दाम 50.01 छल। जखन कि साल 2015 मे मोदी प्रधानमंत्री छलाह आ कच्चा तेलक दाम $40.62 प्रति बैरल छल तखन दिल्लीमे पेट्रोलकें दाम 60.48 छल। $104 डॉलर प्रति बैरल सस्ता भेटलाक बादो 10 रुपैया पेट्रोल महँगा भेटैत छल।
स्मृतिमे अबैत अछि चुनावी सभाके सम्बोधित करैत सरकार अपन भाग्य केर चमत्कार कहि अपन पिट्ठी थपथपबैत नहि थकैत छलाह। सबाल एतय ई अछि की जतय $100 डॉलर पार कएलाक बादो मनमोहन सरकार आम आदमी पर भार नहि दS दोसर उपाय करैत छलाह। वर्तमानमे मात्र $80 डॉलर प्रति बैरल अंतरराष्ट्रीय बजारमे कच्चा तेलक दाम पर खरीद कS आम आदमी केर खून पिब’ पर उतारू भेल अछि। जखन मनमोहन $115 डॉलर प्रति बैरल पर ख़रीदकS जे आम आदमी लेल कS सकलाह से मोदी $80 पर किएक नहि कS पाबि रहल अछि। सबाल ई अछि जे पेट्रोल ₹85 रुपैया के’ पार किएल भागल जा रहल अछि।
चलु किछु उदाहरण देखबाक प्रयास करैत छी- अंतरराष्ट्रीय बजारमे कच्चा तेलक दाम $80 डॉलर प्रति बैरल अछि। डॉलर केर दाम अछि ₹68 रुपैया। अहि तरहे कच्चा तेलक दाम 80×68= 5440 भेल आ एक बैरल मे 159 लीटर होयत अछि। एकर मतलब एल लीटर कच्चा तेलक दाम 34.21 भेल। विदेश सँ भारतके रिफाइनरी इकाई धरि आ ततपश्चात पेट्रोल पंप धरि पहुँचय मे किछु खरचा होयत अछि जे अहि प्रकार अछि जेना एंट्री टैक्स, रिफाइनरी प्रोसेसिंग, लैंडिंग कॉस्ट आ मार्जिन समेत कुल लागत 3.68 रुपैया होयत अछि। आ तखन पेट्रोलकें दाम 37.89 रुपैया भ’ जाएत अछि। ततपश्चात तेल कम्पनीक मार्जिन ढुलाई आ भाड़ाक खर्च जकर लागत 3.32 रुपैया होयत अछि आब पेट्रोलकें दाम 41.21 रुपैया भेल। एकर बाद केंद्र सरकारकें एक्साइज टैक्स जुड़ितहि दाममे आगि लगि जाएत अछि जे 19.48 रुपैया होयत अछि। आब पेट्रोलकें दाम 60.69 रुपैया तकर बाद डीलर केर दलाली 3.59 रुपैया जुड़ि जाएत अछि। आब पेट्रोलकें दाम 64.18 रुपैया भेल। तकराबाद राज्य सरकार मनमाफिक तरीकाक वैटस आ प्रदूषण सेस लगबैत अछि जे 25 प्रतिशत सँ लSक 35 प्रतिशत धरि पहुँच जाएत अछि। अहि तरहे पेट्रोलकें दाम 80 केर पार पहुँच जाएत अछि।
आश्चर्यजनक गप्प ई अछि जे जखन अंतरराष्ट्रीय बजारमे कचचा तेलक दाम बहुत कम छलै तखनहुँ ओ आम आदमीक लेल नहि सोचलक आ एक्साइज टैक्स सँ दाम बढाकS आमजन केर विकासकें नाम पर खून चुसैत रहल। टैक्स केर दाममे अप्रत्याशित बढ़ोतरी आंकड़ा देखि चौंकि सकैत छी। साल 2013 मे डीलर केर दलाली 1.79 रुपैया प्रति लीटर छल से 2018 में बढिकय 3.66 रुपैया भ’ गेल जे सीधे 102 प्रतिशत। साल 2013 मे राज्य सरकारक टैक्स 12.68 रुपैया प्रति लीटर छल से साल 2018 मे बढिकय 16.29 रुपैया प्रति लीटर मतलब सीधे 28 प्रतिशत केर छलाँग। साल 2013 मे केंद्र सरकार ₹9.48 रुपैया प्रति लीटर टैक्स लैत छल से साल 2018 मे बढिकय 19.49 रुपैया भ’ गेल मतलब सीधे 105 प्रतिशत केर छलाँग।
साल 2014-15 मे तेलक खेल सँ आमदनी 1.72,066 करोड़, 2015-16 मे 2,58,442 करोड़, 2016-17 मे 3,34,533 करोड़, 2017- सँ एखन धरि मे 2,30,807 करोड़ । मतलब सरकार चारि सालमे 9,95,848 करोड़ कमा चुकल अछि। अहि खेलमे सरकारक संगहि तेल कम्पनी सेहो हजारो करोड़ कमाई कS अपन जेब भरि चुकल अछि। अहि बीच आईओसी केर वित्त वर्ष 2018 केर चौथा तिमाही रिपोट आएल। अहि मोताबिक कम्पनी 5,218 करोड़ केर आमदनी सँग 40 प्रतिशत केर छलाँग लगेलक। अहिसँ सोचि सकैत छी जे तेल कम्पनी सेहो हजारो करोड़क कमाई कएलक। 2017 केर चौथा तिमाहिमे तेल कम्पनी केर 3720 करोड़क फायदा भेल छल। आब सरकारकें एहन विकल्प खोजबाक चाहि जाहिसँ आगि लागल पेट्रोलकें दाम सँ लोककेँ शीतलता भेटैए।


text:
दुनिया भरि मे वीडियो कॉन्फ्रेंसिंग ऐप जूम मे यूजर डेटाक सुरक्षा कें ल’ काफी बवाल मचल अछि। हालहि मे भारतक गृह मंत्रालय सेहो अहि ऐप लेल एडवाइजरी जारी केने छल, जाहि मे सरकारी काजक लेल अहि ऐप केर’ प्रयोग नै करबाक सलाह देल गेल अछि। एही बीच एकटा न्यूज पोर्टल दावा केलक अछि जे भारत सरकार ‘जूम’ ऐपक विकल्प केर तौर पर वीडियो कॉन्फ्रेंसिंग ऐप ‘नमस्ते’ ल’ क’ आबि गेल अछि, जकर बीटा वर्जन लॉन्च क’ देल गेल अछि।
भारत सरकार दिस सं प्रेस इंफॉर्मेशन ब्यूरो अहि न्यूज पोर्टलक खबरि कें फेक कहल गेल अछि। पीआईबी फैक्ट चेक केर ट्विटर हैंडल सं’ लिखल गेल जे सरकार ने कोनो वीडियो कॉन्फ्रेंसिंग ऐप लॉन्च केलक आ ने एहन कोनो ऐप कें प्रचारित करैत अछि।


text:
जानकार सभक मानी तेँ अवैध क्लिनिक से अधिकारी आ कर्मी सभके खूब मोट रकम भेटैत अछि। एहिठाम निजी क्लिनिक मे पहुंचल मरीज सभसँ बहुत पाई लेल जायत अछि। मरीज आओर हुनकर परिजन सभक शिकायत केर बावजूद जिला प्रशासन एहीतरहे अवैध रूपसँ संचालित क्लिनिक सभक खिलाफ किछु नहि करैत अछि, किएक जे सरकारी जांच के कानूनी दांव पेंच सँ निकलब एहिठामक कथाकथित चिकित्सक सभके बखूबी आबैत अछि।
अपने क' बता दी एहने एक क्लिनिक सदर अस्पताल के टीवी वार्डक ठीक सामना मे अछि, जे प्रशासनिक अधिकारी सभक आदेश आओर कार्रवाई केर धज्जि उड़ा रहल अछि। ओतहि सरकारी स्तर पर तीन- तीन बेर क्लिनिक सील होयबाक बादो दोसर दरवाजा खुइल अवैध रूपसँ सील क्लिनिक क' दोसरे दिन शुरू क' देल जायत अछि। प्रशासन क' ऐहिक जानकारी सेहो अछि।
स्थानीय लोग सभक शिकायत पर डीएम साहब कार्रवाई करैत मजिस्ट्रेट क' ऐहिक जांच लेल भेजलनि, जता छापामारी केर दौरान शिकायत सहि पाओल गेल। ओना की झोला छाप डॉक्टर फरार होयबा मे कामयाब रहला, मुदा मरीज सभसँ पूछताछ मे हुनकर खुइज गेल। गौरतलब अछि कि चिकित्सक द्वारा बहुत चालाकी सँ सील के बाद क्लिनिक के नाम बदैल देल गेल छल। मौका पर पहुंचल मजिस्ट्रेट शीलानाथ सिन्हा कहलनि कि पूरा रिपोर्ट वरीय पदाधिकारी सभके सौपल जायत।


text:
जम्मू-कश्मीर: जम्मू-कश्मीरक हंदवाड़ा में आतंकी सबहक खून-खराबा रुकबाक नाम नञि लs रहल अछि। अखन ताजा मामला मंगल दिन जे कुपवाड़ाक हंदवाड़ा के अछि। घात लगाक बैसल आतंकी सब ऐगो नम्हर हमलाक अंजाम देबाक फिराक में छल।मूदा ओही ठाम मुस्तैद सुरक्षाबल सब आतंकी सब केँ हुनक काज में कामयाब नञि होबैए देलक।समय रहैत ही आतंकी सब पर हमला कैल गेल । सुरक्षाबलक एही ऑपरेशन में नम्हर सफलता भेटल। सुरक्षाबल सब दुगो आतंकी के माइर गिरेलैथ ।
आतंकी सs मुठभेड़क बाद पूरा क्षेत्र में इंटरनेट सेवा रोइक देल गेल अछि। बताओल जा रहल अछि कि ई एनकाउंटर सोम दिन सँ शुरू भेल छल। एही ऑपरेशन के 30 गो राष्ट्रीय रायफल, 92 गो बटालियन सीआरपीएफ सब मिल संयुक्त रूप सs अंजाम देलक। देर राइत लगभग 2.30 बजे आतंकी सबहक रहबाक खबैर भेटल छल।
#आतंकी ढेर #जम्मू-कश्मीर #मैथिली समाचार


text:
चाणक्य कैरियर एकेडमी – जमशेदपुर शहर मे खास चर्चा
जमशेदपुर शहर मे प्रतियोगी परीक्षाक तैयारी करेबा मे चाणक्य कैरियर एकेडमीक नाम खास चर्चा मे अछि। सर्वाधिक सफल प्रतियोगी देबाक रेकर्ड बनबैत एहि संस्थानक निदेशकद्वय सुजित कुमार झा व अमर सिंह काफी लोकप्रियता हासिल कय रहला अछि। मैथिली जिन्दाबाद केँ ई जानकारी दैत अन्तर्राष्ट्रीय मैथिली परिषदक नवनिर्वाचित अध्यक्ष अमलेश झा दुनू निदेशक केँ बधाई सेहो ज्ञापन केलाह आ मैथिलक धिया-पुता सहित गरीब छात्र-छात्रा आदि लेल खास सहयोग उपलब्ध करेबाक लेल एहि संस्थानकेँ सन्दर्भ मे राखबाक आम अपील सेहो केलनि। मैथिली जिन्दाबाद संपादन समूह द्वारा चाणक्य कैरियर एकेडमी आ सुजितजी तथा अमरजी लेल मैथिली-मिथिला दिशि खास ध्यान रखबाक शुभकामनाक संग हार्दिक बधाई ज्ञापन करैत छी।
हरि: हर:!!


text: पटना। पटना स पूर्णिया क बीच वोल्वो बस 31 मार्च स चलत। प्रति व्यक्ति 350 टका किराया रखल गेल अछि। प्रतिदिन इ बस राति 8.30 बजे पटना मे होटल कौटिल्य विहार स पूर्णिया क लेल आ पूर्णिया स पटना क लेल एहि समय पर खुलत। बस क संचालन बिहार राज्य पर्यटन विकास निगम करि रहल अछि। निगम एहि स पहिने पटना स रांची क बीच वोल्वो बस क संचालन करि रहल छल। पर्यटन निगम क अधिकारी क कहब अछि जे पूर्णिया-सिलीगुड़ी, पटना-वाराणसी,पटना-कोलकाता, पटना-सासाराम आदि स्थान क लेल बस क परिचालन पर सेहो विचार चलि रहल अछि। पुरान बस कए नीलाम करबाकप्रक्रिया शुरू करि देल गेल अछि।


text:
अमित आनन्द, सहरसा। अगस्त १८, २०१५. मैथिली जिन्दाबाद!!
सहरसा केर जनसभा केँ संबोधित करैत प्रधानमंत्री नरेन्द्र मोदी अपन दल भारतीय जनता पार्टीक चर्चा बैढ-चैढकय केलनि। ओ कहला जे भाजपा बिहार मे विकास केर नव इतिहास रचत। नवयुवक केँ रोजगार, कृषक केँ सुरक्षा आर कल्याणकारी योजनाक व्यापक इंतजाम, सुलभ आ सुगम यातायात, शिक्षा, स्वास्थ्य सेवा आदि समस्त क्षेत्र मे आम जनमानसक इच्छानुरूप विकास कैल जायत। विकास लेल अपन पुरने सूत्र केँ कारगर मानि ओ दोहरेला जे सबहक संग, सबहक विकास केर नीति पर भाजपा कार्य करत।
केन्द्र मे जेहेन मजबूत सरकार भारत केँ विकास मार्ग पर अग्रसर कएने अछि, किछु ताहि तरहक आवश्यकता बिहार लेल सेहो अछि, प्रधानमंत्री जनमानस केँ स्पष्ट केलनि। परिवर्तन सदिखन युवा पीढी द्वारा भेल अछि, बिहार मे परिवर्तन लेल युवा केँ आगाँ अयबाक अपील कैल गेल।
अपन विरोधी दल पर चुटकी लैत प्रधानमंत्री जनता सँ सवाल पूछि देला जे ‘बिहार कोना आगू बढत? कि अहाँ सबकेँ जंगलराज चाही?’ लालू आ नितीशक नाम लेने बिना ओ दोहरेला जे ‘बिजली नहीं तो वोट नहीं’ कहयवला नेता आब कोन मुँह सँ जनता सँ वोट माँगत आ कि जबाब देत ओ नेता जनता केँ।
पीएम मोदीक पैकेज केर घोषणाक इन्तजार सेहो खत्म भऽ चुकल अछि, आइ एक लाख पेंसठ हजार करोड़ रुपयाक अनुदान राशि बिहारक विकास लेल देबाक घोषणा कए देलनि मोदी। ओ कहलनि जे “बिहारक भाग्य बदलब, नव बिहार बनायब। बिहारक जनता एनडीए केँ जितेबाक निर्णय कए लेने अछि। तैँ बिहार मे एकटा मजबूत सरकार चुनिकय हमरा सहयोग करू।”
प्रधानमंत्री मोदी केँ देखबाक आ सुनबाक लेल लाखों लोकक भीड़ उमैड़ पड़ल छल। मोदीजी मैथिली मे अपन उद्घोषण संबोधन शुरु करैत अपना केँ मिथिलाक धरती पर आबि गद्गद् होयबाक बात कहैत सबकेँ प्रणाम करैत अपन बात आगू कहब शुरु कएने छलाह। प्रतिकूल मौसम आ जोरदार बरखा भेलाक कारण भिजलो-तितलो लोक मोदीजी केँ सुनबाक लेल घंटों धरि जोश आ उत्साह सँ ‘मोदी-मोदी’ केर नारा लगबैत ध्यानपूर्वक मोदीक बात सुनलक। मोदी द्वारा विपक्ष पर चुटकी आ आक्रमण भरल शब्द पर जोश बीच-बीच मे आरो ऊफान लैत रहल। मोदी कुसहा मे २००८ केर कोसी जलप्रलय केर समय देल गेल ५ करोड़ केर सहायताक स्मरण सेहो करेलनि। वर्तमान सरकारक समय मे बढि रहल आपराधिक घटना केँ जंगलराज केर संज्ञा दैत जनता सँ परिवर्तन करबाक अपील करैत मोदी अपन संबोधन केँ विराम देलनि।


text:
दू दिवसीय कोशी शिखर सम्मेलनक पहिल दिन जुटलाह दिग्गज
उद्धाटन भाषण मे संजय पासवान कहलाल कोशी कोष अछि आओर शोक सेहो नतीजा एकर इस्तेमाल पर अछि ।
मैथिली क समकाल आ नवतुरिया पर अलग सत्र भेल आयोजित
मैथिली कवि गोष्टी स पहिल दिनका सत्र समाप्त
सहरसा । पूर्व केन्द्रीय मंत्री, विधान पार्षद आ भाजपा क दलित प्रकोष्ट क नेता श्री संजय पासवान कहलाह जे कोशी बिहार लेल शोक कहल जाएत अछि । हरेक साल एकर बाढ़ि जीवन आ संपत्ति क नुकसान करैत अछि । निरंतर चंचला रहबाक लेल कोशी क कैकटा विध्वंसक किस्सा इतिहास मे दफन अछि । मुदा हमरा जनैत कोसी शोक नहि कोष अछि जरूरत अछि अहाँ एकर केना उपयोग करैत छी । श्री पासवान दू दिवसीय कोशी शिखर सम्मेलन क पहिल दिन अपन उदघाटन अभिभाषण मे उक्त गप कहलाह । कार्यक्रम कए संबोधित करैत ओ लोकसभा आ विधानसभा क तर्ज पर आयोजित युवा संसद कए युवाक लेल महत्वपूर्ण आ चेतना जागृत करय बला कार्यक्रम बतेलथि । ओ कहलाह जे कोसी क विकास लेल ओ राजनीति स उपर उठिकए काज करताह । श्री पासवान कहलाह जे आयोजन क सफल संचालन कहियो जे उद्धाटन मे पक्ष क लोग अछि त समापन विपक्ष करताह । एहि शानदार आयोजन लेल ओ सोमू आनंद आ टीम कए धन्यवाद ज्ञापित केलथि ।
एहि स पहिने सम्मेलन का उद्घाटन इस्ट एंड वेस्ट कॉलेज क संस्थापक श्री रजनीश रंजन, आर.एम. कॉलेज क पूर्व प्राचार्य अनिल कुमार मिश्र, पूर्व केन्द्रीय मंत्री, आ विधान पार्षद श्री संजय पासवान, संतोष झा आदि संयुक्त रूप स केलथि ।
श्री संजय पासवान आयोजन समिति क सदस्य अभिनव नारायण झा, सोमू आनंद, राजा रवि आओर सुमित प्रकाश कए धन्यवाद दैत बजलाह जे कोशी क्षेत्र मे एहन आयोजन साल मे कम से कम दू बेर हेबाक चाहि । संगे एहि आयोजन क एकटा स्मारिका निकलबा क गप सेहो ओ कहलथि । कार्यक्रम मे बतौर मुख्य अतिथि अनिल कुमार मिश्र एहि आयोजन कए एकटा शानदार आयोजन बतेलाह आ कार्यक्रम क सफल संचालन लेल संपूर्ण टीम कए शुभकामना देलाह । इस्ट एंड वेस्ट टीचर ट्रेनिंग क संस्थापक श्री रजनीश रंजन कहलाह जे देश मे बदलाव युवे टा आनि सकैत अछि । और युवाक एहि सम्मेलन एहि गप कए चरितार्थ सेहो करैत अछि । कोशी शिखर सम्मेलन सहरसा आ कोशी मे विकास मे अपन एकटा अहम भूमिका निभाओत । अपन अभिभाषण मे एक बेर फेर ओ सहरसा विश्वविद्यालय लेल कृत संक्लप देखेलाह । ओ कहलाह जे बनारस मे जखैन ओ ऑटो बला कए बीएचयू लंका बीएचयू लंका बजैत सुनैत छल त हुनका एक्केटा गप मोन पड़ैत जे सहरसा टीशन पर सेहो एहिना ऑटो बला सहरसा युनिर्सिटी करैत खोलतिए ।
सम्मेलन मे स्वागत भाषण संस्थापक अभिनव नारायण झा आ धन्यवाद ज्ञापन सोमू आनंद देलथि । सम्मेलन मे आयोजन समिति क सदस्य राजा रवि कार्यक्रम मंच संचालन कए रहल छलाह ।
दोसर सत्र मे लोकसभा मे आ विधानसभा क तर्ज पर एकटा युवा संसद बैसाओल गेल जाहि मे एक तरफ जतय विधान सभा मे शराबबंदी कानून क समीक्षा आ प्राथमिक शिक्षा क दशा आ दिशा पर परिचर्चा भेल ओतहि लोकसभा नोटबंदी आ महिला आरक्षण पर परिचर्चा भेल । कार्यक्रम क तेसर सत्र मे मैथिली विषय पर एकटा विशेष सत्र राखल गेल छल जाहिक विषय छल मैथिली क समकाल आ युवा कबि जाहि मे मैथिली क युवा कवि विकाश वत्सनाभ, अरूणाभ सौरभ, आ रधुनाथ मुखिया अपन विचार राखलथि । पहिल दिनक सत्र क समापन मैथिली कवि गोष्टी स भेल जाहि मे अरविंद मिश्र नीरज, अरूणाभ सौरभ, विकास वत्सनाभ, आंनद झा, मुख्तार, रजनीश प्रियदर्शी आदि अपन कविता पाठ केलाह ।


text:
मिथिलाक्षरक मानकीकरणमे समस्या आ समाधानक दिशा
हमरालोकनि देखि चुकल छी जे 10म शतीसँ 19म शती क पूर्वार्द्ध धरि मिथिलाक्षरक स्वरूप अपरिवर्तित रहल अछि। केवल द अक्षरमे विशेष परिवर्तन भेल जे नागरीक समान रूप छोडि लगभग 15म शतीमे अपन वर्तमान स्वरूपमे आबि गेल। भ अक्षर 12म शतीक लगपासमे अपन वर्तमान स्वरूपमे आबि गेल। शेष अक्षर आ संयुक्त करबाक विधि 10म शतीसँ आइ धरि समाने रहल अछि।
आइ मानकीकरणक पहिल समस्या अछि जे 1850 ई.क बाद मिथिलाक्षरक जे स्वरूप हमरालोकनि पबैत छी ओकरा मानक मानल जाये अथवा 10म शती सँ 1850 धरि जे अपन मौलिक स्वरूप अछि तकरा मानक मानल जाये?
लिपिक इतिहास कहैत अछि जे 18म शती धरि बंगला आ मिथिलाक्षर एके रहल। हलन्त लगएबाक शैली, अनुस्वारक शैली आदिमे किछु परिवर्तनक संग बंगला ओहि समयमे अलग भेल जहिया इस्ट इंडिया कम्पनी बंगालमे पुस्तक मुद्रणक लेल 1786 ई.मे काँटाक निर्माण करओलक। एकर बाद छपल पुस्तक मिथिलो क्षेत्रमे उपलब्ध भेल आ मैथिल पंडितक घरमे पढ़ल जाए लागल। हुनकालोकनिकें कतहु कोनो असुविधा नहिं भेलनि आ छपल पुस्तकक स्पष्टता मोहित केलकनि। हुनकालोकनिकें बुझएलनि जे ई तँ हमरहि अक्षरक छापा थीक, मिथिलाक्षरे थीक।
मुदा दोसर पीढी तँ ओएह छापाक स्वरूपकें सिखलक आ शनै शनैः मिथिलाक्षरमे बंगलाक छापाक प्रभाव घोंसिआइत गेल।
तकर बादो 1850 ई. धरि बहुत गोटे अपन पुरान स्वरूप कें नहिं छोडने रहथि, तें दरभंगासँ प्राप्त छत्रसिंहक शिलालेख मे हमरालोकनिकें प्राचीन स्वरूपक दर्शन होइत अछि।
एहि कालक बहुत पाण्डुलिपि अछि जाहिमे श, ण, र, अ, आदि अक्षर अपन पुराने स्वरूपमे अछि।
एतय मूल अक्षरक विभिन्न लोक द्वारा गृहीत शैली देखल जा सकैत अछि आ बंगलाक संग सेहो ओकर तुलना प्रस्तुत अछि।
पाठक स्वयं विचारि सकैत छथि जे आइ जखनि हमरालोकनि कें अपन स्वतंत्र अस्तित्व स्थापित करबाक काज अछि तँ कोन स्वरूप कें ग्रहण कएल जाए।
एतय ध्यातव्य अछि जे 20म शतीक उत्तरार्द्धमे जखनि मिथिलाक्षर विलुप्त होमय लागल तखनि किछु अनुरागीलोकनि मिथिलाक्षरक शिक्षाक लेल पुस्तक लिखलनि, जाहिमे डा. विश्वनाथ झाक पुस्तक सभसँ अधिक चर्चित रहल। पहिल बेर ग्रन्थालय प्रकाशन, टाबर चौक दरभंगासँ एकर मुद्रण भेल दोसर बेर मैथिली साहित्य परिषद्, दरभंगा एकर 10 हजार प्रति प्रकाशित केलक जकरा कारणें ई उपलब्धताक दृष्टिसँ सभसँ अधिक विख्यात भेल। एकर अतिरिक्त श्रीमती आद्या झाक पुस्तक मिली अकादमीसँ प्रकाशित भेल। एहि पुस्तिका सभक लेखक आ लेखिका 20म शतीक बंगला प्रभावित स्वरूपकें ग्रह्ण केलनि फलतः उ, ऊ, ग, च, छ, ज, ण, ब, र, ल, व, श एवं ह अक्षर पर बंगलाक पूरा प्रभाव पडल आ मिथिलाक्षर बंगलाक अनुरूप भए गेल।
श्रीमती आद्या झाक पुस्तक मे बहुत हद धरि प्राचीन रूप रहल किन्तु डा. झाक पुस्तकमे अक्षरक स्वरूप पूर्णतः बंगलाक आबि गेल। ओ स्वयं बंगलाक माटि-पानिसँ भीजल लोक रहथि आ अपने जेना जनैत रहथि ओही प्रकारसँ पुस्तकक निर्माण कए देलनि।
एकरा संगहिं ई भ्रान्ति सेहो पसरि गेल जे मिथिलाक्षर बंगलाक समान अछि अथवा ई बंगला अक्षर थीक। माय आ बेटीमे जतबा आनुवंशिक समानता होइत छैक से तँ रहबे करतैक, मुदा एतेक समानता नहिं, जाहिसँ मायक पहिचान मेटा जाये। जे व्यक्ति ने तँ मिथिलाक्षर जनैत रहथि आ ने बंगला, ओ एहि गप्पकें हवा देलनि जे मिथिलाक्षर आ बंगला एकहि थीक।
जें कि डा. विश्वनाथ झाक पुस्तक सभसँ लोकप्रिय रहल तें कम्प्यूटरक लेल जखनि फोंट निर्माण भेल तँ ओही बंगला प्रभावित अक्षरक उपयोग कएल गेल।
एकर विपरीत 2004मे जखनि दरभंगासँ डा. विनय झा अपन फोंट बनौलनि तखनि ओ बहुत हद धरि विश्वनाथ झाक पुस्तकसँ अलग हटि कए प्राचीन स्वरूपकें ग्रहण केलनि। हुनक मिथिलाक्षर 1, मिथिलाक्षर 2 एवं मिथिलाक्षर 3 के नाम सँ हस्तलिखित शैलीमे बनल फोंट मिथिलाक्षरक प्राचीन धाराक अनुरूप अछि।
2011 ई.मे सूर्यलक्ष्मी नामसँ एक फोंट बनल तँ ओहो बंगलासँ काफी हद धरि प्रभावित रहल।
यूनिकोड आधारित फोंट जानकी नेपालसँ बनल तँ ओहूमे इऐह स्थित रहल।
मोटा-मोटी 20म शतीक उत्तरार्द्धमे जे कोनो प्रयास मिथिलाक्षरक लेल भेल ओहिमे बंगलाक शैली प्रभावी रहल आ 1850 धरिक मूल स्वरूप समाप्त भए गेल। महाकवि चन्दा झा धरि जे अक्षर स्वरूप छल सेहो बिला गेल।
तें आइ आवश्यकता एहि बातक अछि जे हमरालोकनि अपन लिपिक प्राचीन रूपकें मानक रूपमे मानि ली जखनहिं हमरालोकनिक इतिहास सुरक्षित रहि पाओत जेकरा आधार पर सिद्धान्त रूपमे हमरालोकनि मिथिलाक्षरकें बंगला, असमिया आ उडियाक मातृलिपि मानैत आबि रहल छी।


text:
बहुत दिन सँ चुनाव'क मांग क' रहल छात्र सभ छात्र संघक चुनाव केँ घोषणा'क स्वागत केलनि अछि। छात्र सभ एहि बात ल'केँ असमंजस मे छथि कि विभिन्न कॉलेज सभमें फरवरी मे सीबीएससी प्लस टू परीक्षा'क कारण चुनाव प्रचार मे बाधा आओत।
आइसा (एआइएसए) नामक छात्र संगठन'क नेता संदीप कुमार चौधरी कहलनि कि छात्र सभक बड़का समूह चुनाव सँ वंचित रही जेता। एफिलियेटेड कॉलेज'क छात्र सभ चुनाव मे भाग नहि ल' पेता। छात्र नेता कहलनि कि चुनाव लड़बाक लेल 75 फीसदी हाजरी'क शर्त छात्र सभकेँ मायूस करत। आगा ओ कहलनि कि एहि संबंध मे ओ वीसी सँ भेंट करी चर्चा करता।
कुनू राजनीतिक दल'क विचारधारा'क बहाव मे नहि अएबाक दावा करय संगठन मिथिला स्टूडेंट यूनियन (MSU) एहि चुनाव'क स्वागत केना अछि। संगठन'क नेता विद्या भूषण राय कहलनि कि कैको बरख बाद विश्वविद्यालय मे छात्रसंघ चुनाव होयब संगठन लेल अहम अछि। आगा ओ कहलनि कि विश्वविद्यालय केँ सभ 43 अंगीभूत कॉलेज मे मिथिला स्टूडेंट यूनियन (MSU) दावेदारी पेश करत।
एनएसयुआइ (कांग्रेसी विचार सँ प्रेरित) केँ जिलाध्यक्ष त्रिभुवन कुमार केँ सेहो परीक्षा'क कारण प्रचार'क रफ्तार कम रहबाक चिंता सता रहल छैन्ह। त्रिभुवन कुमार आन मुद्दा सभक संगे संग चुनाव तिथि ल'केँ वीसी एस के सिंह सँ भेंट करी चर्चा करबाक बात कहलनि।
तमाम छात्र संगठन विश्वविद्यालय केँ सभ अंगीभूत कॉलेज मे किस्मत अजमेबाक बात क' रहल अछि। मिथिला स्टूडेंट यूनियन (MSU) केँ छोड़िकेँ सीट शेयरिंग वा अलायंस केँ बात पर ओ एहि मसला केँ संगठन'क उपरी नेतृत्व पर छोड़ैत अछि। आइसा (एआइएसए) नामक छात्र संगठन कुनू भी कीमत पर लेफ्ट फ्रेटरनिटी सँ बाहर निकलबाक मूड मे नहि देखार द' रहल अछि।


text:
नवका- पुरनका लेख सर्च करु...
किसानक डर सं पड़एला पदाधिकारी...
दरभंगा मे किसान भाई केर हंगामा के कारण कृषि पदाधिकारी सभ के भागय पड़लन्हि. असल मे दरभंगा के लहेरियासराय स्थित पोलो मैदान मे 21 आओर 22 दिसंबर के कृषि मेला लगाएल गेल अछि. आई पहिल दिन छल. मेला मे जिला भर के आला अधिकारी के संग सभ कृषि अधिकारी जुटल छलाह. मुदा किसान भाई लोकनि खाद...
बीज... कृषि उपकरण... सरकारी सहायता मे भ्रष्टाचार...घोटाला के नाम पर हंगामा मचा देलखिन्ह.
कृषि मेला मे दू दर्जन सं बेसि स्टॉल लगाएल गेल छल. मुदा खिसियाअल किसान लोकनि सभ स्टाल के उलैट-पलैट देलखिन्ह. हिनकर गुस्सा आओर तोड़फोड़ के देखैत सभ अफसर पड़ा गेलाह. कृषि विभाग के तरफ सं लागल वाला ई मेला काफी लोकप्रिय होएत अछि. मुदा एहि बेर रौदी... बाढ़ि आओर महंगाई के मारल किसान भाई लोकनि के गुस्सा के शिकार बनि गेल.
किसान भाई लोकनि के कहनाय छनि जे कोनो काज बिना पाई देने नहि भ रहल अछि. हर काज मे नीचा सं ऊपर तक पाई मांगल जा रहल अछि. अफसरशाही हावी भ रहल अछि.... आओर जनता पीसा रहल अछि. उम्मीद अछि किछ देर बाद किसान भाई लोकनि के समझा-बुझा... सभ किछ सामान्य करला के बाद मेला फेर सं शुरू करय के कोशिश कएल जाएत.
सदस्यता लें टिप्पणियाँ भेजें (Atom)


text:
बिहार दिवस पर भेल ई उत्सव एक तरहे कामयाब सेहो रहल. जे लोकनि एहि ठाम अएलाह...खुश भs क गेलाह. सभ लोक मे अपना के बिहारी होए के मान जगलन्हि... बिहारी होए के स्वाभिमान पैदा भेलन्हि. अपन गौरवशाली इतिहास... विरासत... अतीत के जानि माथ ऊंच कsक घर लौटलाह. सभ लोक के एक सुर मे कहनाय छलन्हि जे ई कार्यक्रम पहिने होबाक चाही छल. दुनिया के पहिल गणतंत्र देबय वाला वैशाली बिहार छल... दुनिया मे ज्ञान के प्रकाश फैलाबय वाला नालंदा ओर विक्रमशिला छल... शांति आओर मानवता के संदेश भगवान बुद्ध आओर भगवान महावीर बिहार सं दुनिया मे पहुंचलखिन्ह. सिख धर्म के ज्योति सेहो बिहार सं फैलल. आजादीक लड़ाई के सभसं अहम चरण महात्मा गांधी बिहार सं शुरू कएलखिन्ह. कतेक गिनाओल जाउ. पूरा किताब भरल अछि.
बिहार दिवस मे आबि जखन लोक के अपना बारे मे एतेक जानय लेल मिललन्हि त ओ मुख्यमंत्री नीतीश कुमार के जी भरि कs धन्यवाद दैत विदा भेलखिन्ह. एहि कार्यक्रम के करि नीतीश जी राज्य के लोक के हृदय मे बैसि गेलाह. राज्यक हर जिला... प्रखंड... पंचायत... स्कूल मे एहन कार्यक्रम भेल आओर लोक मे बिहार के लsक जागरूकता फैलाएल गेल. लोक के बिहारक विकास के बारे मे बताएल गेल. सड़क... कानून व्यवस्था... स्कूली शिक्षा... पढ़ाई-लिखाई... साइकिल योजना... पोशाक योजना... पेंशन योजना सभ के बारे मे बताएल गेल. नीतीश सरकार के जतेक विकास योजना... कल्याण योजना अछि लोक के सामने राखल गेल. भला लोक के सामने अपन बात राखल के नीतीशजी के एहि सं बेहतर आओर कोन मौका मिलतन्हि ?
लालूजी आओर पासवानजी भने बेसि समय बिहार मे द रहल छथिन्ह मुदा लोक के सामने अपन विकासक तस्वीर नहि राखि पएलखिन्ह. आओर फेर ओ किछ परेशानी मे सेहो बझल छथि. राहुल गांधी बिहार पर भने जोर देने छथिन्ह मुदा ओ अपने तं बिहार के मुख्यमंत्री नहि बनताह. किनका बनएताह? पार्टी पद के लsक पहिनहि सं सिरफुटव्वल भs रहल छनि कांग्रेस मे. टाइटलर जी बिहार के बारे मे कतेक कs सकय छथिन्ह. करय के होएतन्हि तं एहिठामक लोकले नेता सभ के. मुदा एकटा इर घाट द दोसर वीर घाट. कोनो तालमेल नहि. एहन मे नीतीश जी आबय वाला चुनाव के देखि हर चाल सावधानी सं चलि रहल छथि.
ओना नीतीश जीक परेशानी खुद कम नहि छनि. मुदा फिलहाल ओ अपन पकड़ बनौने छथि. आओर विकास के नारा लगा लोक के दिमाग मे अपन बात बैसा रहल छथिन्ह. लोक मे स्वाभिमान जगा रहल छथिन्ह. आओर जे काज पूरा राज्य मे घुमि कs पार्टी के खर्चा सं होएत ओ काज बिहार दिवस के मार्फत सरकारी पैसा सं भs गेलन्हि. नीतीशजी अखन बिहार दिवस सं लोक के दिमाग मे विकास के बात भरि देलखिन्ह अ... आब ओ विकास के काज पर जोर लगा देथिन्ह. अहां देखबय चुनाव नजदीक अछि... तारीख जेना-जेना करीब आएत काज जोर पकड़त. सरकार के मंत्री ...विधायक सभ के काम-काज मे तेजी अएतन्हि. एहि बीच भs सकैत अछि किछ नौकरी के विज्ञापन सेहो निकलय आओर आचार संहिता लागू होए सं पहिने सभ किछ करय के कोशिश कएल जाएत.
आओर जखन विपक्ष कमजोर होए... दिशाहीन होए... राज्य के गर्त मे लs जाए के आरोप सं घिरल होए... तखन राज्य मे विकास के एकटा रफ्तार लाबय वाला सरकार के लोक जीताओ दय तं ओहि मे कोनो अचरज नहि होबाक चाही. ई सोचि कि चलु एक बेर आओर मौका दs देख लय छिएन्हि तं कोनो हैरान होबय के बात नहि. बिहार दिवस सं नीतीश जी अपन अभियान के शुरू कs देने छथिन्ह. आब देखिऔं कि होएत अछि. ओना चुनाव के बारे मे कोनो भविष्यवाणी नहि कएल जा सकैत अछि. केहनो धुरंघर पटखनी खा सकय छथि.


text:
— सरिता झा।
उपनिषद के एकटा वाक्यांश “अतिथि देवो भवः ” पर आधारित अतिथि सत्कारक परंपरा भारतीय संस्कृति के अभिन्न अंग अछि आ मिथिला मे त अतिथि सत्कारक महिमा अपार …घर में पर्याप्त चीज नहियो होय त अतिथि क सत्कार मे कोनो कमी नहिं रखता मिथिलावासी सब।
पहिलका समय में या ग्रामीण परिवेश बला मिथिला मे अतिथि/पाहुन के सत्कार मे परेशानी नहिं होइन्ह घरबैया के कारण दुनु तरफ के लोकक जीवन सादा-सरल आ अपनापन स भरपूर रहै छलै, कोनो तरहक दिखावा नै छलैक । सबगोटे अपन खेती-बाड़ीमें या कार्य मे व्यस्त रहैत छलैथ तें पहुनाइ के मौका कमे अबैत छलैन ,जँ पहुनाइ करऽक अवसर अबैत छलैन त खुब स्वागत सत्कार घरबैया करैत छलखिन जै जुरैत छलैन ताहि ल क….सामाजिक अपनापन के त हाल नै पुछु …क्यो दालि, क्यो तरकारी, पापड़, अचार…इत्यादि ल क हाजिर भ जाथिन ताकि पाहुन के सत्कार मे कोनो कमी नहिं रहि जानि और रहऽ-सुतऽ के लेल दरबज्जा जिन्दाबाद ।अपन नै त और किनको …बुझु जे व्यक्तिगत पाहुन स सामुहिक पाहुन मे रुपान्तरण भ जाथिन….कोनो विशेष प्रकारक जोड़जाम नै करऽ पड़ैत छलैन तै घरबैया सेहो बिना कोनो हिचकिचाहट के खुब मोन स पाहुन के सत्कार करैत छलखिन। साथ मे दुनु दिस स मर्यादा पालन सेहो होईत छलैक,कम दिनक पहुनाइ स पाहुन आ घरबैया किनको कोनों तरहक अशोकार्ज नै होईत छलैन …हँ बियाहक बाद पहिल बेर जमाय जमिकऽ एक /दु महिना तक पहुनाइ करथिन्ह जाइ मे घरबैया सबके कोनो आपत्ति नै होईत छलनि बशर्ते दोहरावथि, तेहराबथि नैै।
आब तुलनात्मक अध्ययन करी एखनका शहरिया परिवेश मे पाहुन आ पहुनाइ के अवस्था ….शहरीकरण स उत्पन्न विभिन्न प्रकारक परिस्थितिवश गाँव छोरि शहरी परिवेश में प्रवेश करयबला लोक सबहक जिन्दगी में आमूल परिवर्तन अयलै। जगह के कमी, रहन-सहन में बदलाव, अर्थ उपार्जन आ बचत के महत्वक ज्ञान ,समयाभाव, सोच मे परिवर्तन, एकल परिवार, अपनापन मे कमी, फायदा-नुकसान मे विशेष ध्यान इत्यादि के कारण घरबैया सब पाहुनक सत्कार के लेल उत्सुक या उत्साहित नै रहैत छथि ।
तहिना बहुत तरहक सुबिधा-व्यवस्था जेना होटल,रेस्ट्रां, गेस्ट हाउस उपलब्धता के कारण लोक किनको ओईठाम पहुनाइ करय के लेल सेहो उत्सुक या उत्साहित नै रहैत छथि बल्कि स्वतंत्र रूप स कतौ रहिकऽ कार्य करनाई पसंद करैत छथि।
उपरोक्त व्यवस्था मे कोनो समस्या नै….
समस्या त तखन उतपन्न होईत छैक जखन बिन नौतल, बिन चाहल,बड़बोला पाहुन सब अचानक आबि धमकैत छैथ आ वापस जाय के नाम नै लेता…और संगहि घरबैया सबहक रहन-सहन,खान-पान, साथ-साथ पाहुन सत्कार मे सेहो मीन मेख निकालऽ लगता….तखन त ओ पाहुन और असह्य लागत आ हुनके सब पर “अतिथि तुम कब जाओगे “सटीक बैसैत अछि। कतेको पाहुन त बेइज्जत भेलाक बाद प्रस्थान करता।
अतः पाहुन सबके पहुनाइ बला मर्यादा पालन करक चाही …बिन बजेने नै जाइ ,कम दिन रही,परेशान नै करी,मीन मेख नै निकाली, बड़प्पन नै झाड़ी इत्यादि …तहिना घरबैया के सेहो सब पाहुन के एकै तराजू में नै तौलक चाही, भरसक प्रयास करी जे हुनकर सबहक उचित सत्कार होइन्ह, दिखावा नै करी, हम एना स्वागत करै छी-आहाँ सक्षम नै छी ,आहाँ सत्कारक लायक नै छी …आदि कहि अपमानित नै करी ….


text:
आलेख
– प्रवीण नारायण चौधरी
धनरोपनी सँ जुड़ल मिथिलाक साहित्य-संस्कार
के नहि जनैत छी जे बिना अन्न-पानि मानव जीवन किंवा सम्पूर्ण पर्यावरणीय संतुलन, हर जीव-जन्तु आ जीवन पद्धति स्वयं असंभव अछि। हम-अहाँ जे मिथिलाक लोक थिकहुँ एतय सेहो खेती-पाती आ घर-गृहस्थी संग जीवनचर्याक अपन एक अलग विशिष्ट परम्परा सुस्थापित अछि। हालांकि ई परम्परा आजुक समय मे लोकपलायन केर चलते काफी आहत आ बेपटरी होइत देखल जाइछ। तथापि, जतय कतहु मिथिलाक लोक रहैत छथि, ओ आइयो एहि उच्च परम्परा आ समृद्ध जीवन-प्रणाली केँ अपना ढंग सँ ओहिना जीबि रहल छथि।
आउ, आइ बात करी धनरोपनी सँ जुड़ल किछु विशेष जीवनचर्या आर लोकसाहित्य पर। प्रसंगवश चर्चा कय रहल छी विद्वान् पंडित महेन्द्र ठाकुर संग। जानय चाहि रहल छी अपना ओतुका खेती परम्परा मे धनखेती सँ जुड़ल किछु विशिष्ट बात।
पंडित ठाकुर ‘गभ लेबाक’ आवश्यकता आ विधान पर सब सँ पहिने लिखि लेबाक लेल कहैत छथि। ई ‘गभ लेनाय’ कि भेल? धनरोपनी प्रारम्भ करबाक लेल मिथिलाक लोकपद्धति मे सर्वप्रथम देवता, ऋषि, पितर, अतिथि, पशु-पक्षी आदि केँ सुमिरन करैत ५-५ गोट धानक गाछ स्वयं गृहस्थ (खेतक मालिक) द्वारा रोपबाक विधान केँ ‘गभ लेनाय’ कहल गेल अछि। पंडित ठाकुर कहैत छथि जे नवान्नक वास्ते जे चुड़ा कुटल जाइत अछि ताहि मे सँ थोड़ेक रास चुड़ा ऐगला सालक धनखेती वास्ते धरती पूजा (खेतक पूजा) लेल राखल जाइत अछि। यैह चुड़ा संग दही, गुड़ (चीनी), अम्मट, केला ओ अन्य फल आदिक संग अरिकंचनक पात पर लैत अरिकंचनक गाछ सेहो संग मे लय माटिक तर मे गाड़ि देल जाइछ। कामना ई रहैत अछि जे अरिकंचनक गाछ जेकाँ हरियर आ अमर हमर ई खेत रहय, यैह सोचि अरिकंचनक पात पर प्रसादक भोग धरती माता (खेत) केँ लगबैत प्रार्थनापूर्वक एकटा अरिकंचनक गाछो रोपि दैछ गृहस्थ।
तदोपरान्त ५ गोट धानक गाछ देवताक भाग मे हुनकहि लोकनि केँ सुमिरन करैत गृहस्थ (खेतक मालिक) स्वयं रोपैत अछि। पुनः ५ गोट गाछ ऋषि लोकनि केँ सुमिरन करैत हुनकर भाग मे रोपल जाइत अछि। फेर ५ गोट गाछ पितर, ५ गोट गाछ अतिथि आर ५ गोट गाछ पौस प्राणी एवं पशु-पक्षी व हरेक जीव लोकनिक भाग मे अपन राज्य-राष्ट्रक समृद्धिक निमित्त रोपल जाइत अछि। आर एहि सम्पूर्ण प्रक्रिया केँ ‘गभ लेबाक’ क्रम मे पूरा कयल जाइछ। ताहि उपरान्त धनरोपनीक प्रक्रिया सामूहिक रूप सँ आरम्भ कयल जाइछ।
गभ लेबाक लेल लोकसाहित्य मे प्रचलित मंत्र एना अछिः
एहि मंत्रक उच्चारण करैत गभ लैत देवता, ऋषि, पितर ओ समस्त लोक केँ सुमिरन करैत गृहस्थ (खेतक मालिक) धनरोपनी आरम्भ करबैत पुनः अपन घर वापस जाइत छथि। घर वापसी केलाक बाद ताहि दिन उत्सवमय माहौल रहैत अछि। सब कियो भोजन मे खीर आ पुरी ग्रहण करैत छथि। माल-जाल सभ केँ सेहो नवीन घास आदिक भोग प्रदान करैत छथि। बरद केँ सेहो महादेव बुझि दण्डवत् प्रणाम करैत छथि। हरक लागन सहित हर मे बसनिहार शिव आ विष्णु केर समस्त परिवार केँ गृहस्थ प्रणाम करैत अपन खेती-पाती आ उपजा नीको सँ नीक होयबाक विनती बेर-बेर करैत छथि।
एतय एक गोट बात आरो बहुत प्रासंगिक आ सारगर्भित ई अछि जे गृहस्थक हर मे शिव आ विष्णुक परिवार कोन रूप मे बसैत छथि। पंडित ठाकुर कहैत छथि जे हरक स्वरूप पर ध्यानपूर्वक मनन कयला उत्तर शिव आ विष्णु केर परिवार सहित मानव धर्मक आरो अनेकों पक्ष केर दर्शन होइत अछि। सब सँ पहिने हरक हरीश मे ५ गोट खत्ती केँ ओ पंचमहायज्ञ सँ तुलना करैत मानवोचित धर्म-निर्दिष्ट पाँच कर्म जे हरेक मनुष्य केँ जीवनोपार्जन लेल आवश्यक अछि तेकर परिचायक थिक। यानि बिना कर्म कएने कोनो जीव लेल जीवन अनुकूल परिणाम नहि दय सकैछ। कर्मरूपी यज्ञ करब जरूरी अछि।
हरीश उपरान्त ताहि सँ जुड़यवला पालो, जेकर केन्द्रमे ऊँच लिंगाकार स्वरूप स्वयं महादेव केर प्रतीक अछि। दुनू बगल बरदक कान्ह केर अन्तिम छोर पर लागयवला २ गोट कनैल क्रमशः कार्तिक ओ गणेश केर प्रतीक चिह्न थिक। एम्हर लागन जेकरा हरवाह हाथ सँ पकड़ने रहैत अछि तेकरा तोतारूपी कहल गेल अछि। शूक रूपी लागन शुकदेव ऋषि केँ मानल जाइछ। ओ हरवाह केँ प्रेरणा दैत रहैत छथि जे हरक चास केना-केना कयल जाय। नीचाँ खेत जोतय लेल प्रयुक्त हरक अग्रभाग केँ सीत मानल गेल अछि। यैह सीत सँ अवतरित भेल छलीह जानकी, जिनका सीता नाम पड़ल। यानि स्वयं लक्ष्मीक प्रतिक चिह्न भेल सीत। तदोपरान्त जाहि ठाम फार केँ लगायल जाइछ ओ ‘नास’ कहाइछ, ओ शक्तिस्वरूपा पार्वतीक प्रतिक चिह्न भेल। हरीश मे लगैत अछि एकटा बरैण – हिनका विष्णु केर प्रतिक मानल गेल अछि। यैह सभ केँ एकसूत्र मे बन्हने रहैत छथि। बिना बरैण हरक कोनो भाग सन्तुलित नहि रहि सकैत अछि। एहेन उच्च परिकल्पनाक संग मिथिलाक हर विश्वक अन्य कोनो भाग मे प्रयुक्त हर सँ भिन्न होइछ जेकरा ‘कटही हर’ लोकभाषा मे कहल गेल अछि।
उपरोक्त गभ लेबाक मंत्र केर व्याख्या
खेखनापुरी पवन के धारी – अर्थात् ‘ख’ आकाश केर परिचायक आकाशपुरी सँ हवा सहित वर्षा निरन्तर होइत रहबाक कामना कयल गेल अछि।
लागे फूल करे केलवारी – यानि हरियर-झबरल धानक खेत मे खूब लहगर फूल लागय जतय भँवरा आ अन्य चिड़ै-चुनमुनी कलरव करैत नृत्यगान करैत रहत।
सोभरण फूले मोती झबरे – धानक फूल उज्जर होइत अछि, से झबरिकय मोती समान शोभित हुअय।
मोती मूंगा झबरलाल – धानरूपी फल मोती, मूंगा समान खूब झबरल रहय।
लक्ष्मीक दुइ पूत – धनसुख आ धनपाल – अर्थात् लक्ष्मीक दुनू पुत्र धनसुख आ धनपाल केर कृपा बनल रहय। कुबेर केर कृपा बनल रहय।
आर, एहि लेखक अन्त मे धनरोपनी लेल डाक-वचन पर गौर करूः
डाक वचन अनुरूप आषाढ मास मे धनरोपनी केला सँ परिणाम बहुत उत्कृष्ट भेटैत अछि। अहाँ जँ एको हाथ पर एक टाक गाछ रोपि दैत छी तैयो अहाँ केँ नीक उपजा भेटबाक संभावना रहैत अछि। सावन मे रोपनी करबाक लेल डाक वचन कहैत अछि जे एक बीत पर रोपू। तखनहि अनुकूल परिणाम भेटत। तदोपरान्त खेत मे आपरूपी कतेको तरहक कास-कुश आदिक प्रादुर्भाव होयब आरम्भ भऽ जाइत अछि। ई सब चौठी-चान यानि चौरचन पाबनि धरि अपन स्वरूप मे आबि जाइत अछि। अतः डाक किसान सँ कहैत छथि जे आब रोपनी कयलो पर कोनो लाभ नहि भेटत।
हम मिथिलावासी आइ तीव्रता सँ दोसरक सभ्यता दिश झुकल जा रहल छी। अपन अनमोल सभ्यता केँ छोड़ि विदेशिया नाच मे मस्त भेल जा रहल छी। आजुक पीढी केँ हर केर अर्थ सेहो नहि पता। ट्रैक्टर सँ खेत जोति कोहुना कृषिकर्म केँ बढा रहल छी। लेकिन हर केर महत्व केँ कम आँकि सेहो भूल कय रहल छी, से आजुक आर्गेनिक खेतीक बात विश्व परिवेश मे चलब शुरू भेला सँ जरूर अवगत होइत होयत। ताहि सँ एखन एतबे कहब जे अपन पूर्ण समृद्ध संस्कृति आ लोकाचार केँ हम सब बचेबाक लेल अपन-अपन स्तर पर किछु न किछु जरूर करी।


text:
ग्रामीण सभक सूझ-बूझ सँ दुर्घटनाग्रस्त होमै सँ बचल राजधानी एक्सप्रेस
खगड़िया। 14 फरवरी। नई दिल्ली सँ डिब्रूगढ़ जाय बला राजधानी एक्सप्रेस कैल्हि मंगल दिन हादसा केँ शिकार होमै सँ बाल-बाल बचल।खगड़िया जिलाक मांझी-महेशपुर रेलवे स्टेशन केँ बीच ग्रामीण सभ रेल पटरी टूटल देखलक जाहिक सूचना ओ सभ तुरंत रेलवे क' देलक। अपने क' बता दी कि किछु घरी बादे राजधानी एक्सप्रेस ओहिठाम सँ गुजरे बला छल।
रेलवे केँ एक अधिकारी कहलनि कि खगड़िया जिलाक चौधाबन्नी लग डाउन लाइन मे पटरी केँ टूटल देख ग्रामीण सभ आनन-फानन मे ट्रेन केँ रोकबेलक। ट्रेन चालक इमरजेंसी ब्रेक लगा ट्रेन केँ रोकलक, जाहि सँ बड़का हादसा होयत होयत टरल।


text:
पटना। पूर्व मुख्यमंत्री जगन्नाथ मिश्रक कृपा स मात्र 20 साल मे जर्जर भ चुकल पटनाक गांधी सेतु क पुनर्निर्माण मे आब केेंद्र बाधक बनि रहल अछि। केंद्र सरकार महात्मा गांधी सेतु क राज्य सरकार द्वारा पुनर्निर्माण प्रस्ताव कए आखिरकार नकार देलक अछि। पिछला कई वर्ष स एहि सेतु क मरम्मत स आजिज आबि कए राज्य सरकार एकर पुनर्निर्माण क लेल केंद्र स इज्जात मंगने छल। मुदा केंद्र इ कहिकए एकरा अस्वीकार करि देलक जे मरम्मत करि कए पुल कए ठीक करि लेल जाएत।
सबस पैघ गप इ अछि जे एहि पुलक निर्माण मे सहो अधिकांश टका राज्य सरकार कए लागल अछि आ पुनर्निर्माण लेल सेहो राज्य सरकार केंद्र मात्र इजाजत मंगने छल न कि टका। एकर बावजूद केंद्र क रवैया निराशाजनक रहल। रिकार्ड बता रहल अछि जे केंद्र सरकार उत्तरप्रदेश मे गंगा आ यमुना पर आधा दर्जन स बेसी पुल बना चुकल अछि, मुदा बिहार मे केंद्र पुल बनेबा मे उदासीन रहल अछि। ज्ञात हुए जे गंगा क कछैर मे सड़क बनेबा लेल जे टका क व्यवस्था कैल गेल छल, ताहि स गांधी सेतुक निर्माण भेल छल। मुदा एशियाक एहि सबस पैघ पुल कए राजनीतिक फायदा लेबाकचक्कर तत्कालीन मुख्यमंत्री जगन्नाथ मिश्र जेना-तेना उद्घाटन करबा देलथि, जाहि स इ पुल जर्जर भ गेल। राज्य सरकार क मुताबिक केंद्र क एजेंसी आईएलएफएस द्वारा एहि पुल क जीर्णोद्धार हेबाक छल। आईएलएफएस 5.8 किलोमीटर लंबा एहि पुल आ सात किलोमीटर लंबा रोड क लेल 267 करोड़ क प्रोजेक्ट बनेने छल। पिछला साल राज्य सरकार केंद्र लग प्रस्ताव पठेने छल। मुदा आब केंद्र सरकार द्वारा मना करबा स राज्य सरकार कए झटका लागल अछि। महात्मा गांधी सेतु क मरम्मत पर एखनधरि 24 करोड़ खर्च कैल जा चुकल अछि।


text: पटना। मुख्यमंत्री नीतीश कुमार कहला अछि जे राज्य मे सूचना प्रौद्योगिकी क नीति कए अंतिम रूप देल जा रहल अछि। एहि मे एकरा उद्योग क दर्जा देल जाइत आ प्रदेश मे एकर तहत उद्यमी कए विभिन्न प्रकार क रियायत सेहो भेटत। इन्फोकाम 2009-10 क सम्मेलन सह प्रदर्शनी क पटना मे उद्घाटन करैत मुख्यमंत्री कहला जे एहि तरह क आयोजन स प्रदेश मे सूचना प्रौद्योगिकी क्षेत्र कए विशेष लाभ भेटत आ बिहार आईटी क क्षेत्र मे ऊंच छलांग लगाउत। ओ कहला जे 13म वित्त आयोग कए बिहार स पठाउल गेल दस्तावेज क न सिर्फ तारीफ भेल, बल्कि अन्य प्रदेश सेहो बिहारक अनुकरण करबा लेल दस्तावेज मांगा रहल अछि। गुणवत्ता क संग रजिस्ट्रेशन क काज करबाक कारण स प्रधानमंत्री द्वारा बिहार कए ई गवर्नेस क सर्वश्रेष्ठ पुरस्कार देल गेल अछि। मुख्यमंत्री कहला जे सूचना क अधिकार क तहत देश मे पहिल बेर बिहार द्वारा जानकारी देबाक लेल काल सेन्टर संचालित कैल गेल आ मनरेगा क तहत सेहो बायोमेट्रिक्स आधारित स्मार्ट कार्ड देल जा रहल अछि।


text: पटना । प्रदेश क किछु जिला मे अगिला मार्च स बिजली संकट कम हेबाक संभावना अछि। मार्च तक राज्य क लघु जल विद्युत क नौटा परियोजना स उत्पादन शुरू भ जाइत। एहि स उत्पादन शुरू भेला स औरंगाबाद, अरवल, रोहतास आ सुपौल मे लोक कए बिजली उपलब्ध भ सकत। औरंगाबाद क तेजपुरा मे 1500 किलोवाट, अरवल क बेलसार मे 1000, वलिदाद मे 700, अरवल मे 500 किलोवाट, रोहतास क अमेठी मे 500, रामपुर मे 250 , नटवार मे 250, पहरमा मे 1000 आ सुपौल क राजपुर मे 700 किलोवाट क्षमता क लघु जल विद्युत परियोजना स्थापित भ रहल अछि। ऊर्जा विभाग उक्त नौ परियोजना क अलावा छहटा आओर परियोजना क स्थापना क कार्य प्रारम्भ करबाक दावा केलक अछि। एकर तहत पश्चिम चम्पारण क धोबा मे 2000 ,कटन्या मे 2000, बरवल मे 1600, मथौली मे 800, औरंगाबाद क डेहरा मे 1000 आ सिपहा मे 1000 किलोवाट क्षमता क विद्युत परियोजना क कार्य प्रारम्भ भ गेल अछि। लघु जल विद्युत परियोजना स्थापित करबा मे निजी क्षेत्र क प्रयास सफल रहल अछि। कोसी क्षेत्र मे निजी निवेशक सुभाष काबिनी नौ स्थान पर परियोजना स्थापित करबा लेल संरचना तैयार करि लेलथि अछि। एकर तहत बथनाहा मे 4 मेगावाट क्षमता क 2 टा, अरारघाट मे 4 मेगावाट क्षमता क 3टा आ मलहनवा मे 3 मेगावाट क्षमता क 2टा यूनिट क स्थापना क कार्य प्रारम्भ अछि। ऊर्जा विभाग क अनुसार ताप विद्युत परियोजना कए कोल लिंकेज नहि भेटबा क स्थिति मे जल विद्युत परियोजना पर उम्मीद बंधल अछि। एकर तहत कोसी नदी पर 126 मेगावाट क्षमता क स्थापना क लेल फ्रांस क संस्था कए एएफडी स राशि उपलब्ध करेबा लेल राज्य सरकार अपन अनुशंसा केन्द्र कए पठेलक अछि। एकर विस्तृत परियोजना प्रतिवदेन केन्द्रीय एजेंसी वापकोस तैयार के लक अछि। कैमूर मे 1600 मेगावाट क्षमता क हथियादह -दुर्गावती पम्प स्टोरेज स्कीम क लेल जापान क तकनीकी आ वित्तीय संस्था रुचि देखेलक अछि। एकरा लेल सेहो केन्द्र क आर्थिक मामला क मंत्रालय क सहमति जरूरी अछि। इन्द्रपुरी मे 450 मेगावाट क्षमता क जल विद्युत परियोजना कए सेहो निजी क्षेत्र मे मूर्त रूप लेबा लेल बिहार राज्य जल विद्युत निगम आश्वस्त अछि। ऊर्जा विभाग निजी क्षेत्र मे परियोजना स्थापित करबाक जिम्मेवारी बीएचपीसी कए सौंपलक अछि।


text:
आभा झा।
आइ भारतीय समाज में सब सँ पैघ सामाजिक कलंक अछि – दहेज प्रथा। भारत में आइ सँ नहिं बहुत पुरान समय सँ एहि रीति-रिवाजक प्रचलन होइत आबि रहल अछि। दहेज प्रथा अपन समाज में बड्ड पैघ अभिशाप बनि चुकल अछि। जाहि दुवारे बहुत रास लड़की के जान चलि जाइत अछि।अपन देश में या मिथिला में लड़की के लक्ष्मी के रूप मानल जाइत अछि। मुदा ओहि लड़की सब के बिना कारण मौत भ जाइत अछि। कियैकि ओ अपन सासुर दहेज नहिं ल जाइत छैथ। अपन देश में हर 90 मिनट में एक लड़की के दहेज नहिं भेटै के कारण मृत्यु भ जाइत अछि। कतेक बेर त लड़की के सासुरक लोक हुनका मारि दैत छथिन आर कतेक बेर ओ हुनकर डर सँ अपने आप जान द दैत छैथ।
दहेज प्रथा के इतिहास बहुत पुरान अछि। मुदा पुरान समय के दहेज प्रथा आजुक दहेज प्रथा सँ बिल्कुल अलग छल ओहि समय सिर्फ एक उपहार होइत छल मुदा आजुक समय में दहेज लड़की वाला सँ मांगि क लेल जाइत अछि।
वैदिक काल- वैदिक काल में दहेज प्रथा के कोनो मान्यता नहिं छल। उत्तर वैदिक काल में वहतु के रूप में अहि प्रथा के प्रचलन भेल। ओहि समय में लड़की के घरवाला लड़का के विवाह के समय किछ चीज उपहार में दैत छलखिन मुदा ओहि के बारे में पहिने सँ बताओल नहिं जाइत छल आर ने हुनका सँ किछ चीज मांगल जाइत छल। ओहि समय लड़की के पिता अपन इच्छा सँ कोनो चीज उपहार में लड़का के दैत छलखिन। आजुक समय में सिर्फ लड़की के पिता के मर्जी नहिं चलैत अछि आइ के समय में दहेज मांगि क लेल जाइत अछि आर नहिं देला पर लड़की के शोषण सेहो होइत अछि।
मध्य काल- वैदिक काल के बाद मध्य काल में अहि दहेज के स्त्री धन के नाम सँ जानय लागल आर अहि समय में सेहो दहेज बिल्कुल वैदिक काल के जेकां होइत छल। अहि समय लड़की के पिता अपन हैसियत के अनुसार अपन घर सँ बेटी के उपहार में किछ चीज द कऽ विदा करैत छल अहि समय उपहार ताहि दुवारे देल जाइत छल ताकि खराब समय में हुनकर पति आर घरक लोक के ओ चीज काज आबि सकैन। लड़की के पिता के ऊपर कोनो तरहक दवाब नहिं छल। मुदा एकर खराब बात इ छल कि विदाई के समय एकटा रिवाज के जेकां शुरू क देल गेल ताकि जखन बेटी के विदा कयल जायत ओहि समय ई चीज देबाक जरूरी छल।
आधुनिक काल- आधुनिक काल के बात करि त आजुक समय में दहेज मांगि क लेल जाइत अछि। आइ के समय में धन-दौलत,रूपैया,गाड़ी या किछ दोसर सामान दवाब द क बेटी वाला सँ मांगल जाइत अछि आर अगर गरीब लड़की के घरवाला कोनो लड़का के अपन मजबूरी के कारण चीज नहिं द पबैत छैथ। पहिने लड़की के स्वयंवर होइत छल पुरूष स्वयंवर में अलग-अगल स्थान सँ अबैत छल आर अपन बहादुरी देखबैत छल। लड़की अपन इच्छा सँ अपन पसंद के लड़का के चुनैत छलीह। अपन मिथिला में सीताजी के विवाह सेहो अहिना भेल रहैन।
भारत में दहेज प्रथा शुरू करै के सब सँ पैघ कारण ब्रिटिश सरकार के जाइत अछि। ब्रिटिश राज के अबै के बाद सँ भारत में दहेज प्रथा शुरू भेल। ओतय सँ लड़की के शोषण के इतिहास शुरू भेल। जखन ब्रिटिश राज गेल ओहि समय तक भारत में दहेज प्रथा बहुत बेसी रूप ल चुकल छल।
दहेज प्रथा के खत्म करै में आजुक युवा पीढ़ी के मानसिक सोच में बदलाव भेनाइ जरूरी अछि। अगर ओ विवाह बिना दहेज के करता तखन अहि चीज के बढ़ावा बिल्कुल नहिं भेटत।
अगर कोनो लड़की के दहेज लेल जुर्म भ रहल अछि तखन लड़की के अपन आवाज उठेबाक चाही।
यदि अहाँ के आस-पास सेहो ऐहन घटना होइत अछि तखन अहाँ तुरंत पुलिस में या कोनो सामाजिक संस्थान सँ सम्पर्क करू।
दहेज प्रथा एक बहुत पैघ कुरीति अछि जे अपन समाज के ऊपर एक बहुत पैघ कलंक के रूप ल चुकल अछि आर हमरा सबके मिलि क हमेशा लेल ऐकरा बंद करय के संकल्प लेबाक चाही। आजुक पीढ़ी के आगु ऐबाक चाही।
आभा झा
गाजियाबाद
दहेज : समाज पर कलंक
आभा झा।


text:
डीएमसीएच केँ गैर स्टोर (डायट विभागक रूम) मे राखल लाखो टाकाक कम्बल पैन मे भीज बर्बाद भ' गेल अछि। ऐही कंम्बल केर खरीददारी बरसात सँ पहिने कायल गेल छल। एहि बातक खुलासा तखन भेल जखन सर्जरी विभागक एक कर्मी केँ कम्बल देबाक लेल डॉयट विभागक ऐही कमरा केँ खोलल गेल। कमरा में चारि गोट बंडल मे 40 कम्बल, 38 गद्दा, चारि गोट बंडल मे राखल पर्दा आओर चादर, बिजलीक केबल-तार सहित आन कैको महत्वपूर्ण सामग्री राखल अछि।
प्राप्त खबैर केर मुताबिक एहि स्टोर मे बीतल बरसात मे पैन घुसल छल। मुदा डीएमसीएच प्रशासन ऐहिक सुध नहि लेलक। नतीजा ई भेल जे स्टोर मे राखल कम्बल आओर कपड़ा पैन मे भीजलाक बाद सड़बाक कगार पर पहुंच गेल अछि। एतबे नहि लाखो टाकाक आन सामग्री अस्पताल उपाधीक्षकक जर्जर भवन मे राखल अछि, ओहियो कमरा केँ एखन धरी खोलल नहि गेल अछि। एहि कमरा मे राखल सामग्री नष्ट होबाक आशंका अछि।
जानकार सभक कहब अछि कि एहि स्टोर सभक सामग्री पैन मे पूरा भिज गेल छल मुदा जलजमाव समाप्त भेलाक बादो डीएमसीएच प्रशासन एहि सामग्री सभक सुध नहि लेलक। समय रहैत यदि एहि पर ध्यान देल जेतिए तेँ ई सभ सामग्री बर्बाद नहि हेतिए। ओनाकि छानबीन वा जांच पड़ताल मे आओर बेसी सामग्रीक बर्बाद होयबाक संभावन जाताओल जे रहल अछि। एम्हर जाड़ सँ ठिठुरी रहल मरीज सभकेँ कम्बल नसीब नहि भ' रहल अछि। मरीज सभक बेड पर चादर नहि अछि। गददा बिना मरीज ठिठुरी रहल अछि आ लाखो टाकाक कम्बल, गद्दा आओर चादर आदि सड़ी गेल।


text: पटना। नागर विमानन मंत्रालय बहुत दिन स राज्य सरकार कए पटना हवाईअडडा लेल नव जमीन मांगी रहल अछि। एहि विषय मे राज्य सरकार केंद्र कए एकटा प्रस्ताव पठेलक अछि, अगर एहि प्रस्ताव पर मुहर लागि गेल त स्थानीय जयप्रकाश नारायण अंतरराष्ट्रीय हवाई अड्डा क स्थानांतरण नालंदा जिला क सिलाव मे भ जाएत। राज्य सरकार नागर विमानन मंत्रालय स पटना एयरपोर्ट कए सिलाव ल जेबा पर विचार करबाक आग्रह केलक अछि। पटना स सिलाव क दूरी करीब 80 किलोमीटर अछि। अगर सिलाव मे अंतरराष्ट्रीय स्तर क एयरपोर्ट बनैत अछि त राजधानी क बीचोबीच स्थित एयरपोर्ट बंद भ जाएत। हालांकि अंतिम फैसला नागर विमानन मंत्रालय कए करबाक अछि। राज्य सरकार प्रथम चरण मे एक हजार एकड़ आ दोसर चरण मे दू सौ एकड़ भूमि उपलब्ध करेबाक प्रस्ताव देलक अछि। स्थानीय एयरपोर्ट क स्थानांतरण क मुद्दा वर्ष 2000 मे पटना क गर्दनीबाग मे विमान दुर्घटना क बाद स उठि रहल अछि। ओना त एयरपोर्ट क स्थानांतरण करबा लेल कईटा स्थान पर स्थल क चयन कैल गेल। जाहि मे बिहटा प्रमुख छल, मुदा नालंदा मे विश्वविद्यालय आ जमीनक उपलब्धता कए देखैत एहि ठाम क प्रस्ताव केंद्र कए पठाउल गेल अछि। अंतिम फैसला आब केंद्र क हाथ में अछि। गौरतलब अछि जे स्थानीय एयरपोर्ट कए सिलाव गेला स पटनाक विस्तार नालंदा दिस तेजी स होएत आ राजगीर, गया कए सेहो एकरा स फायदा पहुंचत।


text:
पुलिस हुनकर खोज में पहिले विंदेश्वर के ससुराल में छापेमारी केलक । मुदा, तब तक उ ओही जगह स फरार भ चुकल छेलैथ।ऐहीके बाद पुलिस के गुप्त जानकारी भेटल की उ भाइगक समस्तीपुर चैल गेल हन। ऐहीके बाद एएसपी दिलनवाज अहमद क नेतृत्व में गठीत टीम छापामाइर कर विंदेश्वर यादव के समस्तीपुर से दबोच लेलक। एएसपी श्री अहमद कहला कि ऐही घटना में ओर लोग सबहक हाथ भ सकैत अछि ओही दिशा में वैज्ञानिक अनुसंधान कैल जा रहल अछि। उ कहला कि दुनु के बीच भूमि विवाद व लेनदेन के बात सामने ऐल हन। लेकिन, हत्या के असली कारण अखन पता नैय चैल पैल हन।
पूछातछक दौरान विदेंश्वर पुलिस के गुमराह करैत रहला। उ कहला कि नवीन के घर से ले जाय के बाद मठियानी वाली के ओत ताड़ी पीबै लेल गेला। वापस आबैत समय हुनका चौके के पास छोड़ देलक। लिकिन, जखन पुलिस ताड़ी की दुकान पर जा जानकारी लेलक त पता चलल कि दुनु में से कियौ ऐत नैय ऐल छेलैथ। हालांकि, वैज्ञानिक अनुसंधान में पता चलल कि विंदेश्वर यादव ओही वक्त रमसल्ला गांव में छेलैथ। बताओल जा रहल अछि कि वहां चाचा और भतीजा मिलकर देशी शराब पीने छेलैथ।ऐहीके बाद चाचा अप्पन भतीजा के मडर क देलक।
ओना नवीन हत्याकांड में पुलिस विंदेश्वर यादव के दामाद के सेहो हिरासत में लेने छल। मुदा, अनुसंधान में उ निर्दोश निकलला। हालांकि, नवीन के परिवारिक लोग सब हुनको दोषी बतेने छेलैथ। एएसपी दिलनवाज अहमद कहला कि घटना में अखन तक विंदेश्वर के दामाद ओर दोमे ढ़ेरीचक गांव निवासी विकास कुमार यादव की संलिप्ता सामने नैय ऐल हन। यैह लेल पुलीस हुनका तत्काल पीआर बाउंड पर छोड़ल गेल हन। लेकिन, अनुसंधान में अगर कतौ से भी हुनकर सबहक संलिप्ता सामने आबैत अछि त हुनका फेर गिरफ्तार क लेल जैत।
अपने के बता दी जे ननौरा गांव निवासी नवीन कुमार यादव 29 दिसंबर के शाम 7 बजे लापता भ गेल छेलैथ। पूछताछ में पता चलल कि हुनका अप्पन सगा चाचा विदेंश्वर यादव बजा क ल गेल छेलैथ। मुदा जखन उ काफी राइत तक वापास नैय ऐलैथ त परिवारिक लोग सब अनहोनी के आंशका जताब लगलैथ। पूरा राइत लोग हुनका खोजैत रहला। लेकिन, 30 दिसंबर के रात्रि नवीन के अता-पता नैय चलल। हाइर थाइक कर नवीन के मां रूणा देवी 31 दिसंबर क थाना में अज्ञातक खिलाफ अप्पन पुत्र के अपहरण के प्राथमिकी दर्ज करेली। ऐहीके बाद पुलिस नवीन के खोज में हाथ-पांव मार लगला। लेकिन, 1 जनवरी को घरक नजदीक तालाब स नवीन के शव बरामद कैल गेल। ऐहीके बाद चाचा विंदेश्वर यादव, हुनकर पत्नी व पुत्र घर स फरार भ गेल छेलैथ।